ועדת המשנה לענייני איו"ש, כנסת 20, פרוטוקול מספר 67, 2018-08-06 09:30

מרדכי יוגב: בוקר טוב לכל השותפים.

מרדכי יוגב: נמצא אתנו סגן שר הביטחון חבר הכנסת אלי בן דהן שלקח תחת אחריותו את הפרויקטים של הכבישים ביהודה ושומרון, חלק מתפקיד משרד הביטחון.

מרדכי יוגב: עוד נמצאים נציגי המשטרה, נציג מתפ"ש, נציגי הרשויות, נציג המל"ל, ראשי המועצות ונציגיהם.

מרדכי יוגב: מטרת הישיבה, 19 במספרה, לשמוע התקדמות בתכנית אב לתחבורה ביהודה ושומרון.

מרדכי יוגב: לפי סעיף 120 ב(1) הישיבה פתוחה.

מרדכי יוגב: כאמור, אחת ממטרות הישיבה היא הצגת התקדמות בתכנית האב לתחבורה, אמרתי שאנחנו רואים פה בהמשך גם תכניות אב למים ולדברים אחרים.

מרדכי יוגב: משרד התשתיות סימן את 2014, משרד התחבורה סמנו 2045.

מרדכי יוגב: מבחינת למ"ס וסטטיסטיקות אנחנו מדברים על סדר גודל של כששה מיליון באוכלוסייה.

מרדכי יוגב: משרד התשתיות לקח נתונים של כ-4.2 מיליון פלסטינים ושל 1.5 מיליון יהודים לשם אנחנו מתכננים את התשתיות ותכניות האב.

מרדכי יוגב: דבר שני הוא סטטוס של פרויקטים ביהודה ושומרון, פרויקטים תחבורתיים גם בכבישים.

מרדכי יוגב: מה שצריך לתכנן, מה שבתכנון ומה שבביצוע בשלבים שונים.

מרדכי יוגב: התקדמות בתכניות של מוקדי סיכון, תאורת כבישים ופניות ונושא המעברים, בדגש על מעבר מיתר.

מרדכי יוגב: נשמע את המציאות הקשה וגם את התשובות שיש.

מרדכי יוגב: כתוצאה מהרוג שהיה לנו בצומת ברוכין בשבוע שעבר, נבחן את הנושא של מוקדי הסיכון ושני הפתרונות שנמצאים כרגע על סדר היום לביצוע.

מרדכי יוגב: נשמע את הנציגים בעניין הזה באופן פרטני כדי להתייחס לנושא לעומק.

מרדכי יוגב: אז ראשית תודה לכל העוסקים בכל מלאכת הקידום.

מרדכי יוגב: שר התחבורה ישראל כץ מינה את צוות תכנית אב מטרופולין ירושלים לבצע תכנון ארוך טווח לכל יהודה ושומרון.

מרדכי יוגב: הצוות קיים פגישות חזון, פגישות עבודה, עובד מול המשרדים בתכנון בהיקפים תקציביים מסוימים, כאשר הוא עושה גם ספירות וסקירות ונשמע את הסקירה כאן.

מרדכי יוגב: הראיה היא ראיה רחבה וגדולה מאוד.

מרדכי יוגב: למשל כל מי שבא מהצפון בכביש 6 מבין שמדינת ישראל פקוקה בבוקר ולהיכנס לכביש 6 אחרי שש בבוקר זה להגיע לתל אביב כעבור שעתים וחצי שלוש ולירושלים כעבור כמעט ארבע שעות.

מרדכי יוגב: זה נהיה הבלתי אפשרי.

מרדכי יוגב: לכן אחד מצירי האורך שבמסגרת תכנית אב לתחבורה ל-2014 זה דרך אלון, בקעת בית שאן ובקעת ערד, להפוך אותה לציר 8, לא 578 או 80, אלא 8.

מרדכי יוגב: עוד צירי רוחב נוספים, רכבות ואמצעי תחבורה נוספים וכמובן גם שדה תעופה חלופי לירושלים אם ברמת דוד או רבדים לא ילך, יכול להיות שיהיה בנבי מוסא או בדרום הר חברון אולי ישרתו גם דברים כאלו.

מרדכי יוגב: נפתח בנציגת משרד התחבורה.

אושרית קלפוס: שמי אושרית, אני אציג את הסטטוס של תכנית אב איו"ש.

אושרית קלפוס: אני רכזת של המוריה.

אושרית קלפוס: אני פה במקום איתן.

אל"מ עופר הינדי: יותר טובה מאיתן.

אושרית קלפוס: הפעם האחרונה שהיינו כאן הייתה בחודש מאי ומאז תכנית האב התקדמה.

אושרית קלפוס: שלב איסוף הנתונים כמעט הסתיים.

אושרית קלפוס: במקביל התחיל שלב ניתוח הנתונים.

אושרית קלפוס: התכנית תוקצבה על ידי משרד התחבורה בעשרה מיליון ₪.

אושרית קלפוס: לפני חודשיים, המשנה למנכ"לית משרד התחבורה וסמנכ"ל תשתיות מר וינשטיין, נתן הוראה לצוות שהתכנית נדרשת לעמוד בקריטריונים ובדרישות הסף של מועצת התכנון העליונה, כך שבסיום העבודה היא תאושר במועצה.

אושרית קלפוס: בנוסף הזכרת את תאונות הדרכים, בתכנית יינתן דגש בנושא של תאונות דרכים.

אושרית קלפוס: כיום הנתונים שיש לנו לא מלאים כיוון שאלה רק נתונים שמתקבלים מהמשטרה ואנחנו יודעים שלא הכול מדווח.

אושרית קלפוס: בעיקר כאשר מדובר בתאונות של אזרחים פלסטינים.

אושרית קלפוס: בתפיסה הכוללת של הכבישים יש לשאוף לכמה שיותר הפרדות מפלסיות בצמתים, גם כיוון שזה מונע תאונות דרכים וגם מסיבות ביטחוניות.

אושרית קלפוס: זה לעניין התקדמות תכנית אב איו"ש.

מרדכי יוגב: מה לוח הזמנים שתוכלו להציג?

אושרית קלפוס: עד סוף שנת 2019 תכנית אב איו"ש צריכה להיות מוכנה.

אושרית קלפוס: פעם בחודשיים אנחנו עורכים פגישות במשרד התחבורה בנוכחות נציגי משרד הביטחון ובנכוחות צוות אב ושומעים עד כמה הם התקדמו ונותנים להם אינפוטים כדי להמשיך בעבודה.

אושרית קלפוס: ישראל מאשר את המעבר בין שלב לשלב.

ישראל אפריאט: הוקמה ועדת היגוי בראשות משנה למנכ"ל וראש המנהל האזרחי בעצמו.

ישראל אפריאט: אנחנו בשלב איסוף נתונים.

ישראל אפריאט: היו כמה פגישות של ועדות ההיגוי.

ישראל אפריאט: יש מתודולוגיה לתכנית האב, הפעם הרעיון היה לעשות את זה על בסיס נתונים ברור כדי שלא תהיינה הפתעות.

ישראל אפריאט: אין עניין של משהו מעבר.

ישראל אפריאט: אנחנו עובדים מקצועית על פי פרמטרים.

מרדכי יוגב: מי בוועדה ממשרד התחבורה?

ישראל אפריאט: המשנה למנכ"ל, יושב ראש ועדת ההיגוי של המשרד זה קובי בליכשטיין, יושב ראש ועדת ההיגוי של המנהל זה בן חור.

ישראל אפריאט: בכדי שיהיה לה גם מעמד משפטי, כי אנחנו יודעים שיש קושי לפלסטינים לחתום על תב"ע בגלל בעיית לאומניות, אז אנחנו עושים תכנית אב ונכניס אותה גם למטה.

ישראל אפריאט: לכן מי שמבחינתנו מעורב בצוות ההיגוי זה גם ראש לשכת התכנון.

ישראל אפריאט: במתודולוגיה אתה מתחיל בשלב ראשון של איסוף הנתונים.

ישראל אפריאט: בדיון האחרון בדקנו אם בסיס הנתונים מספיק וכמובן שלא.

ישראל אפריאט: כמובן שהיו צריכים השלמות.

ישראל אפריאט: הייתה התערבות של ראש המנהל אזרחי לנסות לאתר נתונים משלימים מהרשות הפלסטינית כי יש לנו בעיה לקבל מהם נתונים מבחינת לעשות שם סקרים.

ישראל אפריאט: קבלנו את הנתונים והרשות הפלסטינית, אפשר לראות באתר שלה, יש לה תכנית אב שבוצעה על ידי השוק האירופי המשותף, שכוללת אזורי תעשיה, שדות תעופה, נמלים, כבישים, רכבות ועוד.

ישראל אפריאט: זה באנגלית ואפשר לקרוא את זה באתר.

ישראל אפריאט: אני יכול לומר שצוות תכנית האב קיבל את התכנית המפורטת, כך שתהיה לנו השלמה פלסטינית וישראלית כבסיס נתונים.

ישראל אפריאט: הם אמורים להשלים עכשיו עוד כמה סקרים ואז אנחנו במתודולוגיה אמורים לעבור לשלב הבא שזה ניתוח הנתונים ואני מעריך שזה ייקח עוד חודש חודשיים.

מרדכי יוגב: עושים את הדברים גם אחת לכמה זמן בפגישות עם ראשי רשויות ביהודה ושומרון ובהצגת הדברים?

ישראל אפריאט: צוות תכנית האב נפגש עם כל מהנדסי המועצות כי הוא חייב את התב"עות ואת כל הדברים.

ישראל אפריאט: עקרונית גם ההתיישבות ביקשה את זה וגם סגן השר הנחה אותה שאנחנו עובדים על בסיס מקצועי בלבד.

מרדכי יוגב: נעבור מכאן לנושא הבא שהוא התקדמות בפרויקטים תחבורתיים ביהודה ושומרון.

אלי בן-דהן: אני אתן סקירה קצרה על הפרויקטים שאנחנו עוסקים בהם.

אלי בן-דהן: יש ועדת היגוי שמתכנסת אצלי פעם בחודש, חודש וחצי ואנחנו שוקלים את הפרויקטים, בודקים את הקשיים ואת ההתקדמות בכל פרויקט ומנסים לפתור את הבעיות הקיימות.

אלי בן-דהן: אני מדבר כרגע על מעבר קלנדיה, שם יש לנו שני פרויקטים.

אלי בן-דהן: אחד זה כביש הנת"צ - נתיב מיוחד לתחבורה ציבורית.

אלי בן-דהן: הכביש נמצא בעבודה ורוב הסיכויים שעד סוף השנה הכביש יסתיים.

אלי בן-דהן: יש עוד נושא שאמור להשלים את הנת"צ וזה הנושא של מגרשי חניה מוסדרים לכלי הרכב הפרטיים.

אלי בן-דהן: בעניין הזה המשטרה, אני מקווה תשתלב, כדי שניתן יהיה לגרור את מי שאינו חונה במקומות הנכונים, כדי שנתיב התחבורה הציבורית יהיה אפקטיבי וייתן את התפוקה שהשקנו בו.

אלי בן-דהן: זה פרויקט אחד שאמור להסתיים בסוף השנה הזאת.

אלי בן-דהן: פרויקט שני גדול זה שיקוע קלנדיה.

אלי בן-דהן: השיקוע אמור לתת מעבר ממזרח למערב.

אלי בן-דהן: השיקוע הזה הוא לא רק שיקוע הוא גם הזזה של מחנה צבאי שנמצא שם עם כל הכרוך בכך, הגדלת המעבר ודברים נוספים.

אלי בן-דהן: מבחינתנו המכרז כבר הושלם, יש קבלן זוכה ואנחנו נמצאים בהליך קבלת היתר בניה, שאני מקווה שיינתן בזמן הקרוב ונתחיל בעבודה של שיקוע קלנדיה, עבודה שתיקח לפחות שנה וחצי.

אלי בן-דהן: הפרויקט מתוקצב במלואו כך שאין בעיה תקציבית.

אלי בן-דהן: שני כבישים בעלי חשיבות גדולה – אחד זה עוקף אל ערוב והשני עוקף חווארה.

אלי בן-דהן: שניהם כבישים מאוד משמעותיים.

אלי בן-דהן: עוקף חווארה קצת יותר מתקדם מהבחינה שהיועץ המשפטי ליהודה ושומרון אמור לתת בימים הקרובים חוות דעת סופית להפקעות.

אלי בן-דהן: כדי לקבל חוות דעת שמאפשרת הפקעה של קרקע פרטית נדרש מאתנו להשיג את החלופות לתוואי הכביש.

אלי בן-דהן: מדובר בתוואי כביש שאושר למעלה מ-15 שנה אבל מצאנו את החלופות.

מרדכי יוגב: התכנון המפורט הסתיים?

אלי בן-דהן: כן, התכנון המפורט הסתיים ואנחנו מוכנים לעבודה.

אלי בן-דהן: זה כביש שיבוצע על ידי משרד הביטחון ישירות, אגף הבינוי, האגף מוכן לסלילה.

אלי בן-דהן: במקביל לקבלת חוות הדעת התחיל תהליך של קבלת היתר הבניה.

אלי בן-דהן: ברגע שהיתר הבנייה יתקבל אפשר יהיה להתחיל בסלילה.

אלי בן-דהן: העיכוב היחיד זה היועמ"ש של איו"ש שאמור לסיים את חוות הדעת של אישור ההפקעות.

מרדכי יוגב: מתי צפי למכרז?

אלי בן-דהן: לדעתי יש כבר חברה זוכה.

ישראל אפריאט: עוד לא היה מכרז.

ישראל אפריאט: פשוט סגן השר דוחף שזה יתחיל עוד יומיים, ככה זה בדיונים.

אלי בן-דהן: אם לא נדחוף זה לא יהיה.

אלי בן-דהן: אני מעריך שעד סוף השנה נתחיל בעבודות.

אלי בן-דהן: כביש עוקף חווארה מתוקצב במלואו ואנחנו לא רואים כרגע בעיה תקציבית כך שמבחינתנו ברגע שייבחר הקבלן ויינתן היתר הבנייה, אפשר יהיה להתחיל לסלול את הכביש.

אלי בן-דהן: בכביש אל-ערוב היו שני קשיים: האחד, הנושא הביטחוני, הדרישות הביטחוניות רודדו באופן כזה שמצד אחד לא פגענו בדרישות הביטחוניות ומצד שני העלויות של הדרישות הן יותר נמוכות מהתחשיב הראשוני, כך שהעלות הביטחונית של הכביש לא אמורה להכביד.

אלי בן-דהן: יש יותר קשים טכניים שנוצרו בעקבות התכנון המפורט.

אלי בן-דהן: אני מקווה שמשרד התחבורה, כפי שהבטיח, קיבל על עצמו להשלים את העלויות מעבר לתקציב הקיים.

אלי בן-דהן: הפער הוא בן 30 ל-50 מיליון שקלים שנובע בעיקר בגלל הכניסה לבית הברכה ויציאה, דבר שני, עמדנו על כך שתהיה הפרדה מפלסית באזור מחנה הפליטים אל-ערוב, דהיינו הכביש אמור להיות ארבעה מסלולים, לצאת מצומת גוש עציון עד לאחר מחנה אל-ערוב הוא יהיה ארבעה מסלולים, שני מסלולים לכל כיוון, כשהכביש הקיים היום יהיה מתחתיו.

אלי בן-דהן: זו הפרדה מפלסית שדורשת עלות יותר גבוהה.

אלי בן-דהן: היה קושי נוסף בעניין של מעבירי מים, אבל הבעיה הזאת נפתרה.

מרדכי יוגב: זאת אומרת שתכנון מפורט של אל-ערוב לא הסתיים?

ישראל אפריאט: הסתיים.

ישראל אפריאט: אל-ערוב וחווארה עומדים אצל היועמ"ש.

אלי בן-דהן: גם פה יש בעיה של הפקעות שיועמ"ש קיבל את החלופות האחרות.

אלי בן-דהן: השאלה המרכזית שיועמ"ש היה שואל הייתה למה נבחר דווקא התוואי הנוכחי הזה, אולי היינו בוחרים תוואי אחר שאולי מבחינה הנדסית הוא יותר קשה.

קריאה: לא יותר הגיוני לשאול את השאלה הזאת לפני תכנון ולא אחריו?

מרדכי יוגב: שאלה לאוצר, הקצוב הראשוני היה 250 מיליון, כמה הולך לעלות עכשיו והאם יש לזה כסף?

אושרית קלפוס: לפני חודשיים וחצי הייתה ישיבה אצל קובי ויינשטיין והוא אומר שמתכנסים לתקציב של 250 מיליון.

אושרית קלפוס: אם יש כל מיני אלמנטים של ביטחון, שמשרד הביטחון יישא בהם.

אלי בן-דהן: אלמנטים ביטחוניים לא יוסיפו על התקציב.

אושרית קלפוס: במידה וכן, לא משרד התחבורה יישא בהם.

מרדכי יוגב: ברור.

אושרית קלפוס: הזכרת את מחנה הפליטים אל-ערוב, קיבלתי עדכון מנתי לפני מספר ימים שיש סיכון של הצפת מחנה הפליטים בשל בעיות ניקוז.

ישראל אפריאט: טופל.

אלי בן-דהן: היו כמה בעיות ניקוז במהלך הדרך שטופלו.

אלי בן-דהן: זאת לא בעיה כרגע מבחינתנו.

אלי בן-דהן: שלושה כבישים נוספים: כביש 437 כביש הטבעת המזרחית, העבודה הסתיימה.

אלי בן-דהן: כבר נקבע מועד לפתיחה.

אלי בן-דהן: סוכם שהמעבר יאויש על ידי המשרד לביטחון פנים, גם הנושא הזה מאחורינו מבחינתנו.

אושרית קלפוס: אני מבקשת להעיר שאני לא יודעת על טקס שנקבע.

אושרית קלפוס: אני יודעת שאנחנו אחת לשבועיים שולחים מכתב למשרד לביטחון פנים ואני מתקשרת לדני קריבו ושואלת מתי והוא אומר בהקדם ועד היום לא קבלנו תאריך.

אלי בן-דהן: הם מדברים על אוקטובר.

אושרית קלפוס: אני מקווה שזה יהיה לפני ה-1 בנובמבר כי הכביש כבר היה מוכן במאי.

אושרית קלפוס: אני רוצה לעדכן שבסוף החודש הקבלן של מוריה יוצא משם.

ישראל אפריאט: לא רק זה, אנחנו צריכים לפחות שלושה שבועות להסדיר את הסימונים ואת התמרורים.

מרדכי יוגב: המסקנה היחידה מהדברים, שבישיבה הבאה מזמנים את סמנכ"ל בט"פ כרגע זה נשאר באותו סטטוס.

ישראל אפריאט: חשוב להדגיש שעבודות הכביש הסתיימו.

מרדכי יוגב: נציג המשרד לביטחון פנים בבקשה.

איתן גולדפלם: אני יודע שהתחייבנו לרבעון הראשון של 2019.

איתן גולדפלם: אני יודע גם שהמשטרה רק לאחרונה קבלה את התקנים והיא צריכה להיערך לגיוסים ולהכשרות.

איתן גולדפלם: לכן מבחינתנו ההתחייבות היא לרבעון הראשון של 2019.

אלי בן-דהן: אני יודע שלא כך.

אלי בן-דהן: מדובר על הרבעון האחרון של 2018.

אלי בן-דהן: תבדקו את זה.

מרדכי יוגב: מכיוון שאיתן בחטיבת התקציבים של הבט"פ הוא כנראה יודע על מה הוא מדבר.

מרדכי יוגב: קחו את זה בחשבון, הרבעון הראשון של 2019, הלוואי ונעמוד בזה.

אושרית קלפוס: צריך לקחת בחשבון גם עלויות אחזקה כי אם הקבלן יוצא, נגמר הכסף בפרויקט הזה.

אושרית קלפוס: כל נושא הביטחון זה משהו שמשרד הביטחון לקח על עצמו.

ישראל אפריאט: היה שם הר זבל, היום הקבלן שומר על המקום.

ישראל אפריאט: ברגע שאנחנו מוציאים את הקבלן, מישהו יצטרך להיערך לפחות עם 6 מיליון שקל לפנות את זה.

מרדכי יוגב: אין בעיה לסגן שר הביטחון מי ישמור שם על המקום כדי שהר זבל לא יהיה שם שוב.

מרדכי יוגב: שתי כיתות מחטמ"ר בנימין.

אלי בן-דהן: הכביש האחרון הוא כביש בית אריה עוקף לובן.

אלי בן-דהן: הכביש מתקדם מאוד מבחינתנו.

אלי בן-דהן: הועברו כבר שני מיליון שקלים כדי להשלים את התכנון המפורט.

אלי בן-דהן: התכנסנו לסכום שגם משרד השיכון משתתף בהשלמת קטע מס' 5 שהיה חסר כדי להשלים את הכביש לחיבור באזור עופרים.

אלי בן-דהן: הגשנו דרישה לאוצר כדי להעביר את ה-74 מיליון האחרים.

אלי בן-דהן: ביקשתי השלמה, כמה מ-18, כמה מ-19, זה יגיע בימים הקרובים ומבחינתנו אנחנו ניגשים עוד מעט לעבודה.

אל"מ עופר הינדי: השבוע יאשרו סופית.

אלי בן-דהן: אבל יש קטעים שמוכנים לעבודה?

אל"מ עופר הינדי: יעבירו את הכסף ונלך לעבודה.

מרדכי יוגב: לתכנון מפורט או ליציאה למכרז?

אל"מ עופר הינדי: לתכנון מפורט.

אל"מ עופר הינדי: הכסף עוד לא עבר למכרז.

אל"מ עופר הינדי: יעבירו את הכסף, נצא למכרז.

אל"מ עופר הינדי: הכדור אצלכם.

אלי בן-דהן: הוא לא קיבל את הפניה?

אלי בן-דהן: זה אצלך, אלי.

מרדכי יוגב: שני מיליון שקל לתכנון מפורט, תדאגו שיגיע.

אלי בן-דהן: זה כבר עבר, זה כבר אצלנו.

מרדכי יוגב: מי המתכנן?

אל"מ עופר הינדי: זה ייסגר ביום רביעי.

מרדכי יוגב: ואז זה יעבור לישראל.

מרדכי יוגב: כמה זמן תכנון מפורט?

אל"מ עופר הינדי: בין ארבעה לששה חודשים.

מרדכי יוגב: עד רבעון ראשון 2014.

אלי בן-דהן: אבל סיכמנו שמתחילים עבודות בקטעים שאפשריים.

אל"מ עופר הינדי: סגן שר הביטחון אמר שיש קטעים שאפשר להתחיל לעבוד עליהם במקביל, בהם סיימנו תכנון מפורט.

אל"מ עופר הינדי: אם יועבר כל הכסף, מתא למכרז ונתחיל לעבוד במקביל.

מרדכי יוגב: יש קמ"ט שיגיד אם זו הדרך או שהכול ביחד.

ישראל אפריאט: נעשה שם מהלך חכם.

ישראל אפריאט: עדיין אין מתכנן, לכן זה לא ראוי שנרחיב.

ישראל אפריאט: יהיה מתכנן, תהיה פגישה, נעשה סטטוס ונרוץ.

ישראל אפריאט: תכנית האב שהציגה אושרית זה נושא אחד מתכנית חומש.

אושרית קלפוס: יש את הרחבת כביש המנהרות בגוש עציון, כביש 60 שכולנו מכירים, שמתחלק לשלושה מקטעים: המקטע הצפוני צריך לצאת למכרז בסוף שנה.

אושרית קלפוס: המקטע הדרומי יצא למכרז באמצע 2019 ולאחרונה תקצבנו את המקטע השלישי שזה מחוסן עד הישוב אלעזר ונוספו לזה 22 מיליון לתכנון.

אושרית קלפוס: כל הפרויקט הזה ביחד עתיד לעלות כמיליארד ₪ שזו הכפלה לדו נתיבי דו צדדי.

ישראל אפריאט: גם על זה היה דיון אצל סגן השר והוא ביקש למתוח את זה עד אלעזר כי אין היגיון לעשות דו ולרדת - - -

אושרית קלפוס: בנוסף, במסגרת תכנית אב איו"ש נבדקת אפשרות לחניוני חנה וסע, אחד ליד חוסן ואחד ליד הישובים היהודיים באזור, אלעזר או אפרת צפון.

אושרית קלפוס: כמובן רק שתסתיים התכנית נדע להגיד באופן מדויק איפה כדאי מבחינת ביקושים, מבחינת ביטחון ואלמנטים נוספים.

אלי בן-דהן: יש עוד סדרה של כבישים שאנחנו עוסקים בהם ברמת התב"עות, שנמצאים אצל יועמ"ש איו"ש בלשכת התכנון כדי לסיים את הכנת התב"ע באותם כבישים.

אלי בן-דהן: למשל כביש 45 שאמור לצאת משער בנימין, להתחבר ל-443 כך שכל מי שמגיע מאזור צפון בנימין והשומרון ורוצה להגיע לשפלה, יוכל להשתמש במעבר קלנדיה ולהתחבר ל-443.

אלי בן-דהן: כביש 375 צור הדסה, הרחבה של הכביש.

אלי בן-דהן: אנחנו משלימים את ההרחבה כדי שהכביש יהיה כפול, ארבעה מסלולים.

אלי בן-דהן: כביש 3742 מגבעות לביתר, כביש שמחויב במציאות, אמור לסגור את החלק המערבי של אזור גוש עציון.

אלי בן-דהן: זו סדרת כבישים שאנחנו עוסקים בתב"ע שלהם כרגע.

אלי בן-דהן: ברגע שהתב"ע תהיה מאושרת אנחנו נתחיל להתקדם אתם.

אלי בן-דהן: כביש נוסף הוא 4431 מודיעין עילית, זה כביש שאמור לצאת מהחלק המזרחי של מודיעין עילית או דרך נוספת שאמורה לתחבר לצומת מכבים רעות כדי להשלים את היציאה ממודיעין עילית.

אלי בן-דהן: זו אולי אחת הערים עם הגידול הגדול ביותר במדינת ישראל, כמעט כל יום נולדת שם כיתת בית ספר.

אלי בן-דהן: לכן, מעבר לזה שאנחנו עוסקים בהרחבה של הכביש מלפיד עד הכניסה למודיעין עילית שהיום זה כביש 446, בנוסף אנחנו כבר מתכננים יציאה נוספת ממודיעין עילית, יציאה מזרחית שאמורה להתחבר לצומת מכבים רעות.

אלי בן-דהן: הכביש הנוסף זה כביש 505 מתפוח למגדלים שאמור גם הוא להתרחב, התב"ע העבודה, אני מקווה שהיא תאושר ונוכל להתקדם בתכנון.

מרדכי יוגב: תודה.

מרדכי יוגב: אנחנו עוברים הלאה.

ישראל אפריאט: לפני כן, כשהיית ראש מועצה ביקשת ממני פרויקטים ואנחנו אמרנו לאט לאט, נבנה את הכול ונגיע.

ישראל אפריאט: הגענו.

ישראל אפריאט: אפשר להקריא הכול כדי שיהיה קצר, כי זה המון.

מרדכי יוגב: תביא לי עותק שיהיה מולי.

מרדכי יוגב: - - - אדם, סיום ביצוע?

ישראל אפריאט: אוקטובר פתיחת המנהרה, סוף שנה סיום ביצוע.

מרדכי יוגב: 446?

ישראל אפריאט: 446 בתכנון מפורט עד סוף השנה.

ישראל אפריאט: אני מעריך שיסיימו תכנון מפורט ברבעון שני.

ישראל אפריאט: חייבים לעשות הליך הפקעות והיתר בניה.

ישראל אפריאט: שני הדברים האלה לפני חציון לדעתי לא יגיעו לסיום.

ישראל אפריאט: יש בעיה עם יועמ"ש, אין לו תקנים, אנחנו נלחמים על זה.

מרדכי יוגב: סגן השר, אני שומע את הסיפור הזה כבר הרבה שנים.

מרדכי יוגב: הלאה, כביש 55?

ישראל אפריאט: מנווה ימין עד קרני שומרון - השלמה של שני נתיבים, עושים עכשיו תכנון מפורט ותב"ע בקטע מסוים, זה אומר שאנחנו עובדים במקביל גם על תב"ע וגם על תכנון מפורט בנתיבי ישראל.

ישראל אפריאט: כשתקציב לביצוע כבר קיים בנתיבי ישראל.

ישראל אפריאט: את התב"ע עושים עד כביש 60, עד קדומים.

ישראל אפריאט: השר נתן הנחיה במדיניות שלו קודם כל לעשות הסדרה לכל הכביש כדי שיהיה חוקי.

ישראל אפריאט: אז השלב הזה של התב"ע הוא מנווה ימין, משלימים תב"עות עד כביש 60 אחרי קדומים.

ישראל אפריאט: כולו יהיה סטטוטורי.

ישראל אפריאט: במקביל, תכנון מפורט וביצוע, תקציב כבר בנתיבי ישראל, מנווה ימין עד קרני שומרון, השלמה לדו נתיבי.

ישראל אפריאט: אני מעריך שברבעון השני.

ישראל אפריאט: כביש 437 אדם-חיזמה יש פה שלוש תב"עות, אחד בירושלים ושניים באיו"ש.

ישראל אפריאט: שלושת הקטעים האלה מקודמים על ידי מוריה במסגרת תב"עות.

ישראל אפריאט: אחד הגיע, שניים עדיין בהשלמות.

מרדכי יוגב: מתי התב"עות האלה להפקדה?

ישראל אפריאט: לדעתי בחציון הבא.

ישראל אפריאט: תב"עות זה הליך מורכב ולא פשוט.

מרדכי יוגב: עד אפריל 2019?

ישראל אפריאט: כן, אבל שוב, אין לנו תקציב שאנחנו בלחץ, כי כמו ב-55 שיש תקציב לביצוע.

ישראל אפריאט: אל תשכח שאתה בהליך של תב"ע, יהיו התנגדויות, לכן אני אומר שזה לא תלוי בי.

מרדכי יוגב: אבל אם הוא לא יהיה להפקדה גם לא תהיינה התנגדויות.

ישראל אפריאט: בחציון הבא לדעתי שלושת הקטעים יסתיימו ויכנסו להפקדה.

סנ"צ נאג'י סלימאן: 437 לא הוגדר כמוקד סיכון, ניתן לו תקציב והוא נתקע.

ישראל אפריאט: זה משהו אחר.

מרדכי יוגב: בגלל שמנהל אזרחי לא התקדם, בגלל שליועמ"ש חסרים תקנים.

מרדכי יוגב: תירוצים.

ישראל אפריאט: אנחנו מתעדפים קודם כל את מה שיש תקציב לביצוע כי זה מה שחשוב לנו.

סנ"צ נאג'י סלימאן: לצערי רק בתקופה האחרונה היו תאונות קשות בציר הזה של אדם-חיזמה ואני חושב שכן צריך לתעדף.

סנ"צ נאג'י סלימאן: יש את הירידה הקשה מענתה לכיוון המישור בעיקול.

מרדכי יוגב: זה כביש נוסף.

מרדכי יוגב: נגיע אליו גם.

מרדכי יוגב: מה לגבי נת"צ דוכיפת, מתקדם?

אושרית קלפוס: היו עיכובים לאור תלונות של תושבים, לכן הצפי כרגע הוא רבעון ראשון של שנת 2019.

אושרית קלפוס: היה אמור להסתיים בסוף שנה הזאת אבל היו עיכובים.

מרדכי יוגב: כביש 935.

מרדכי יוגב: גוש תלמונים 443.

ישראל אפריאט: עדיף שלא אענה.

ישראל אפריאט: זו גם תשובה.

ישראל אפריאט: אני לא מכיר פרויקט כזה.

מרדכי יוגב: אז תכיר.

ישראל אפריאט: אני יודע שהיה בבג"ץ

מרדכי יוגב: אז אנחנו צריכים שתכיר.

מרדכי יוגב: 578 שייך לתכנית אב אני מוריד אותו מהשוטף.

מרדכי יוגב: כביש 375?

אלי בן-דהן: דברתי עליו.

מרדכי יוגב: סליחה, 465 משטרה בריטית עד ביר זית.

ישראל אפריאט: כביש 465 עושים מכביש 60 צומת המשטרה הבריטית עד 446 השלמת תב"עות, כולל העוקף שעופר עושה, הוא בצו, כנראה נכניס אותו גם לתב"ע.

מרדכי יוגב: מה לוחות הזמנים שלו מקידום להפקדה?

מרדכי יוגב: מי מתכנן אותו?

ישראל אפריאט: נתיבי ישראל.

ישראל אפריאט: אני אקריא לך לפי פרויקטים: הסתיים ביצוע בצומת אלון, צומת פסגות, צומת בית חגי מזרח, מחלף לטרון.

מרדכי יוגב: אני מבקש כבישים.

ישראל אפריאט: בביצוע: צומת בת עין, צומת אלון שבות, צומת אדומים.

ישראל אפריאט: אני רוצה להודות לך, להודות לסגן השר, אפשר לראות את הבקיאות של סגן השר שזה מדהים.

ישראל אפריאט: כולם נותנים יד לזה, ראשי מועצות, נתיבי ישראל, השר שלי כמובן.

ישראל אפריאט: בנינו את זה בצורה מאוד חכמה שקודם בונים את התשתיות, האחזקה, הבטיחות, עוברים למוקדי סיכון, עכשיו יצאה תכנית חומש ובתוך תכנית החומש גם תכנית האב.

ישראל אפריאט: במסגרת תכנית החומש יש חמישה פרקים: פרק אחד זה תחבורה ציבורית, שזה חניונים.

ישראל אפריאט: כמו שאתם יודעים אנחנו מקדמים בגוש עציון, את מיתר סיימנו, בנימין בסיום, מחלף אורנית מסתיים, בית"ר עלית ביער האנגלי מקדמים עכשיו מסוף שיסעו משם אוטובוסים ראשונים עם גז.

ישראל אפריאט: זה פרק אחד של תשתיות תחבורה ציבורית כי ממוגני הירי עולה למדינה כל כך הרבה כסף, כך שחסכנו גם לאוצר.

ישראל אפריאט: גם בחניות וגם בכבישים, אם יש תחבורה ציבורית, זה הפתרון.

ישראל אפריאט: לגבי כבישים, יש פרק שני שהוא תאורות.

ישראל אפריאט: פרק שלישי זה מוקדי סיכון ופניות שמאליות, זה פרויקט.

ישראל אפריאט: בתוך זה לקחנו רשימה וכתבנו סטטוסים מה בוצע ומה בביצוע.

ישראל אפריאט: זה מה שאקריא.

מרדכי יוגב: רק תתחיל בכבישים ולא בתאורות.

ישראל אפריאט: כבישים: הסתיים צומת אלון, צומת פסגות, צומת בית חגי מזרח.

ישראל אפריאט: מחלף לטרון הסתיים.

ישראל אפריאט: תכניות בביצוע: צומת בת עין, צומת אלון שבות, מחלף אדם, צומת מעלה אדומים, צומת אבני חפץ, צומת יקיר הגדולה, צומת גבעת אסף וצומת גבעת זאב.

ישראל אפריאט: בתכנון, שאמורים להיכנס לביצוע: צומת אבי חפץ הפנימי, קטע חיזמה כביש אדם, 437 שידבר עליו נאג'י, חסר שם תקציב להיכנס לביצוע.

ישראל אפריאט: צומת שילה, צומת בית הערבה, צומת המשטרה הבריטית, צומת בית אריה עופרים, צומת רימונים – כל אלה בתכנון, אני לא מתחייב על ביצוע.

ישראל אפריאט: צומת רימונים קטע עוג'ה, קטע רחלים, תפוח, קטע נווה יאיר חלמיש וצומת ברוכין.

מרדכי יוגב: אתה מערבב צמתים עם כבישים.

ישראל אפריאט: מוקדי סיכון זה גם דרך וגם צמתים.

מרדכי יוגב: מה עם צומת עלי?

ישראל אפריאט: אני הקראתי מה יש.

ישראל אפריאט: מה שאתה רוצה זה משהו אחר.

מרדכי יוגב: זה לא מה שאני רוצה, זה מוקד סיכון שנהרגו בו אנשים.

ישראל אפריאט: אמרה נכון אושרית, שלא כולם מוקדי סיכון, בדקו אותם, מצאו ש - - -

מרדכי יוגב: גם על צומת שילה?

ישראל אפריאט: לגבי צומת שילה, עכשיו נעלה אותו בחומש, עשינו עבודה של מיפוי כל התאונות משנת 2017.

ישראל אפריאט: ברשות לבטיחות אמורה להתקיים דיון בימים הקרובים.

מרדכי יוגב: אתה יודע מתי צומת שילה הייתה בתכנון?

מרדכי יוגב: לפני שבע שנים.

ישראל אפריאט: נכון, אבל מאז לא היו תאונות.

ישראל אפריאט: הגענו לביצוע: נת"צ קלנדיה זה פרויקט - - -

מרדכי יוגב: למה זה לא מופיע שיש הרוגים בברוכין?

מרדכי יוגב: למה זה לא מופיע?

ישראל אפריאט: יש בברוכין.

אלי בן-דהן: יש, התחיל לעבוד.

מרדכי יוגב: ואיפה צומת עלי?

אלי בן-דהן: לא אמרתי שיש צומת עלי.

אלי בן-דהן: נת"צ קלנדיה בשלבי סיום.

אלי בן-דהן: הנת"צ מתוקצב כפרויקט תחבורתי, תכניות שלי, גם השיפוע.

אלי בן-דהן: החניון שאתה מדבר עליו זה הנחית רמ"ה לתת פתרון לחניונים לתח"צ.

אלי בן-דהן: תכנית חומש בתכנון עכשיו: צומת אדורה, צומת תלם, צומת שילה, צומת ארגמן, צומת יפית, צומת רימונים, צומת אבנת, צומת עינת וצומת ברוכין.

אלי בן-דהן: כל אלה הסדרה של פניות שמאלה.

אלי בן-דהן: לגבי צומת שילה, הוא בתכנון.

אלי בן-דהן: תכנית חומש תב"עות: כביש 3 לטרון עד מודיעין, כביש 465 מכביש 60 עד 446, כביש 55 מנווה ימין עד כביש 60.

אלי בן-דהן: 437 מצומת אדם עד כביש מספר 1 כולו.

אלי בן-דהן: כביש 60 ממיתר עד תפוח, השלמה של כל התב"עות.

אלי בן-דהן: בנוסף קיימות 6 תב"עות שאמר אותם סגן השר, שמקודמות על ידי משרד השיכון.

מרדכי יוגב: באיזה סטטוס נמצא כביש 60 ממיתר עד תפוח?

ישראל אפריאט: עדין בתכנון של תב"ע.

ישראל אפריאט: מינו פרויקטור, מינו צוות מתכננים, עובדים על זה.

מרדכי יוגב: מה לוחות הזמנים שנתנו לו?

ישראל אפריאט: אני לא יכול להעריך.

ישראל אפריאט: ייקח להם לפחות רבעון ראשון של ינואר להגיע אלינו.

ישראל אפריאט: הם חייבים לעבור בכל מועצה לקבל את כל התב"עות, זה איסוף חומר סיזיפי וקשה.

מרדכי יוגב: אם היית אומר רבעון ראשון של 20, הייתי מאמין לך.

מרדכי יוגב: אם אתה אומר רבעון ראשון של 19, אני לא מאמין לך.

ישראל אפריאט: אמרתי יגיע אלי בפעם הראשונה לראות סטטוס ברבעון 19, אני לא אומר שיגיעו לפני.

ישראל אפריאט: לגבי תכנונים, תכנון מפורט בביצוע: בית אריה, חווארה, מנהרות תכנון מפורט.

ישראל אפריאט: סגן השר דיבר על הדברים האלה והייתי מעדיף לא לחזור על הדברים שלו.

מרדכי יוגב: כביש 446 יש תקצוב לביצוע ב-2019?

ישראל אפריאט: מלפיד עד מודיעין עלית יש תקציב - - -

מרדכי יוגב: אני רוצה לשמוע מהאוצר.

אלי מורגנשטיין: לא שמנו תקציב עדין בגלל שהם עדין לא שם.

אלי בן-דהן: עוד לא גמרנו תכנון אפילו.

מרדכי יוגב: אז יש תקציב ביצוע.

ישראל אפריאט: ואמר את זה איש אוצר.

אלי בן-דהן: עקרונית התקציב אושר.

ישראל אפריאט: בנוסף לזה אנחנו עובדים על כביש 90, סיימנו את מעביר המים, שזו ממש מנהרה עם קונסטרוקציות.

ישראל אפריאט: עשינו ביטב, סיימנו ב - - - ובימים האחרונים התחיל בקדרון.

ישראל אפריאט: זה אומר שגם בכביש 90 אנחנו מוודאים שלא יהיה סגור בחורף.

ישראל אפריאט: בנוסף לזה עשינו עוד כמה דברים מעניינים, כל אלה שטעו בווייז לכיוון A הוצאתי תמרורים חדשים.

ישראל אפריאט: שילבנו אותם איפה שהווייז אמר שטועים ומרגע ששמנו אותם לא שמעתי על מישהו שטעה.

ישראל אפריאט: היה אחד בקלקיליה שהכניסו אותו בכוח, לא קשור אלינו.

מרדכי יוגב: פרויקטים של תאורות.

ישראל אפריאט: לא קיבלנו תאורות מביטחון.

ישראל אפריאט: יש לנו שני סוגים, אחד זה על בסיס ביטחוני.

ישראל אפריאט: אני חייב לומר את האמת, כשיורים, אני לא יודע ללכת לסגן השר ולהגיד לו שייתן לי תאורה, הוא לא עוזר לי.

ישראל אפריאט: היה פה קרב סיזיפי, מאוד לא פשוט, של תאורות ביחס לנפח תנועה על פי מדדים תחבורתיים בתקציב המוגבל שיש לנו.

ישראל אפריאט: אז אני לא מדבר על הביטחוני, שמי שמכיר את התקציב, אם הוא קיים, אז שירחיב.

ישראל אפריאט: יש רשימה של משרד הביטחון.

יוחאי דמרי: מה זה נפח תנועה?

ישראל אפריאט: נפח תנועה זה אומר תאונות ונפח תנועה בכביש.

ישראל אפריאט: ככה מתעדפים תאורות.

ישראל אפריאט: אמרתי בפתיחה שיש שני סוגי תקציב, אחד מבוסס ביטחוני והשני תחבורתי.

יוחאי דמרי: לי אמרו שלכסף אין ריח.

יוחאי דמרי: בסוף יש פה החלטה של מדיניות.

יוחאי דמרי: הוועדה הזו קיבלה החלטה להעמיד את התאורה בין בית חגי לבין עתניאל בסדר עדיפות עליון.

מרדכי יוגב: תרשה לי להעיר הערה חריפה לשר שלך.

מרדכי יוגב: בפרויקטי התאורות יש שינוי בתעדוף מפעם לפעם.

מרדכי יוגב: אני אוגר את הטבלאות גם מפעמים קודמות ולא כולם לפי סדר עדיפויות לא ביטחוני ולא תחבורתי, אינני יודע מה סדר העדיפויות.

ישראל אפריאט: עוד לא קבענו אותו.

ישראל אפריאט: משרד הביטחון קובע אותו.

מרדכי יוגב: הפרויקטים של התאורה מוכנים לביצוע והתכנון תלוי תקציב יש לי מנובמבר 2017.

מרדכי יוגב: יש פה שינויים בחלקם ויש דרישה חד משמעית של הוועדה כבר למעלה משנה.

מרדכי יוגב: הוועדה הזאת סיירה בראשות חבר הכנסת אבי דיכטר בקטע בית חגי עתניאל ועמדה על כמות ההרוגים מטרור, גם על כמות תאונות, גם על מצב הכביש בקטע של 60 דרום ממרחב בית חגי לעתניאל ועד מחסום מיטב.

מרדכי יוגב: מאז, שנה וחצי, אנחנו מחכים.

ישראל אפריאט: גם אני מחכה לזה.

ישראל אפריאט: אני רוצה את זה.

ישראל אפריאט: רק אם אתה זוכר, תקציב תאורות בא ממשרד הביטחון לנתיבי ישראל, הוא לא בא ישירות אלינו.

ישראל אפריאט: אנחנו לא קבלנו לתאורות.

ישראל אפריאט: הכנו תכניות ב-67 מיליון שקל, הן מוכנות, אבל לא קבלנו את התקציב לתאורה.

ישראל אפריאט: כך שהתכנון בוצע, ההנחיה שלך בוצעה, התקציב הביטחוני לביצוע לא הגיע.

ישראל אפריאט: אם כבודו יודע לפנות לאוצר ולהגיד לי מתי, אני אגיד לך גם מתי יתחיל.

מרדכי יוגב: יתרה מזאת משרד הביטחון בית חגי-עתניאל, סך הכול עלות קבלנית 3 מיליארד, זה כנראה כל הכביש.

אלי בן-דהן: משרד הביטחון שם מיליון שקל לתכנון.

ישראל אפריאט: קילומטר עולה מיליון שקל עם הכול.

יוחאי דמרי: רק התאורה 11 מיליון שקל.

יוחאי דמרי: הוועדה קבעה שזה סדר עדיפות עליון, 23 הרוגים ב-23 שנים, אין ציר דמים ואין ציר מוות יותר גדול מאשר הציר הזה.

מרדכי יוגב: אני מבקש להתקדם הלאה.

מרדכי יוגב: אם אפשר להתייחס לזה שמשרד התחבורה זורק את האחריות למשרד הביטחון.

אלי בן-דהן: לפחות לגבי בית חגי-עתניאל, משרד הביטחון נתן מיליון שקל לנת"י לתכנון.

ישראל אפריאט: בוצע.

אלי בן-דהן: התכנון עוד לא הסתיים.

אלי בן-דהן: התכנון אמור להסתיים ברבעון הראשון של 2019.

יוחאי דמרי: התכנון אמור להסתיים בעוד חודש, בספטמבר של השנה הזאת.

אלי בן-דהן: אני חי מפיו של מנכ"ל נת"י, אם הצליח לצמצם, כל הכבוד לו.

יוחאי דמרי: הייתי בישיבה עם העובדים שלו ואמרו לי במפורש שהתכנון מסתיים בספטמבר.

יוחאי דמרי: מישהו החליט לומר את האמירה הזאת שהתכנון נדחה כדי לדחות אולי את התקציב.

יוחאי דמרי: בוא נדבר לא על נפח תנועה אלא על נפח של מתפקדי ליכוד ואולי לפי זה קובעים את מה שקובעים.

אלי בן-דהן: כידוע לך אני לא מתפקד ליכוד ואני לא מתעסק בזה.

אלי בן-דהן: מנכ"ל נת"י בישיבה אתי הודיע לי שהתכנון של בית חגי-עתניאל יסתיים ברבעון הראשון של 2019.

אלי בן-דהן: אם הוא הצליח להקדים את התכנון, אני יכול רק לברך אותו.

אלי בן-דהן: מעבר לזה אין לי מה לומר.

יוחאי דמרי: אני רוצה לצטט הודעה שקיבלתי מעמית רפואה, שהוא האיש שממונה על הרשויות בנת"י.

יוחאי דמרי: שאלתי אותו מתי הוא מעריך את סיום התאורה?

יוחאי דמרי: הוא ענה לי במהלך 18 ליוני, לכל המאוחר חודשיים עד שלושה.

מרדכי יוגב: אנחנו נסיים את הוויכוח הזה באחת מההגדרות.

מרדכי יוגב: עד סוף הישיבה לא אעבור לסיכום של כל פרויקט ופרויקט, רק נסכם אותו בכתב כדי להפיץ אותו, שנתקדם.

מרדכי יוגב: הכביש הזה מופיע בשני הסיכומים, גם של הישיבה הקודמת וגם לפניה, אפשר להצמיד את זה לזמן שהיו הרוגים מפיגועים שם.

מרדכי יוגב: אז רצה יושב-ראש הוועדה אבי דיכטר להגיע לשם והיה הסיור.

מרדכי יוגב: מיליון שקל לתכנון לא יביאו את הכביש לגימור.

מרדכי יוגב: קחו את זה לתעדוף.

מרדכי יוגב: אני אומר את זה גם לכם משרד התחבורה.

מרדכי יוגב: לא לחינם הערתי משום שזה לא מבוצע.

מרדכי יוגב: הנושא של תאורת כבישים, אני לא רואה את סדר העדיפות שהוא לפי נפחי תנועה.

ישראל אפריאט: זה נכון כי סגן השר אומר שמנכ"ל נת"י היה אצלו, מי שמכיר את מנכ"ל נתיבי ישראל יודע שהוא "שופל".

ישראל אפריאט: אומר לך ראש המועצה שבדק סטטוס ואפילו מסיימים את זה יותר מהר מהעדכון.

ישראל אפריאט: זה אומר שאנחנו בבליץ של כמה שיותר מהר לסיים ולהתכונן למצב שכשיהיה תקציב לביצוע, ניכנס.

יוחאי דמרי: אבל יש תקציב לביצוע, הוא פשוט הוסט שלא בהתאם לחוות הדעת של גורמי הביטחון.

ישראל אפריאט: אני מודיע לך ושלא יעבדו עליך, נתיבי ישראל קבלו מייל שכל התקציב שהועבר אליכם, במידה ותשנו, לא תקבלו את הכסף.

ישראל אפריאט: אז תדע לך שזה בא מסבירסקי, מייל כזה שאומר שלא יקבלו אגורה אם יעשו משהו אחר, אלא יפעלו לפי הרשימה שלו.

ישראל אפריאט: ראיתי את המייל הזה וגם קיבלתי אותו.

יוחאי דמרי: זה לא בא מסבירסקי, העליתי את זה לסבירסקי והוא אמר לי במפורש שמי שקובע את סדר העדיפויות זה שר התחבורה.

ישראל אפריאט: זה שקר.

ישראל אפריאט: יצא מייל מסבירסקי כי ביקשנו לתעדף משהו אחר.

ישראל אפריאט: סבירסקי כתב לחשב של נתיבי ישראל, אם ובמידה אתה תבצע משהו שלא על פי הרשימה, לא תתוקצב.

מרדכי יוגב: בדיון הבא להביא את נוחי מנדל שנכנס לתפקידו לפני שבוע.

מרדכי יוגב: סבירסקי צריך להודות לו פה בוועדה, הוא עשה הרבה מאוד דברים אבל סיים את תפקידו אחרי שנים ארוכות.

מרדכי יוגב: איש בית השיטה שבעמק, סייע להתיישבות בכל הארץ, ממטולה עד אילת, גם ביהודה ושומרון.

מרדכי יוגב: אני מסכם ואומר למשרד התחבורה, הוועדה פה עמדה על זה שקטע כביש 60 בית חגי-עתניאל צריך לקבל עדיפות.

מרדכי יוגב: זה בעצלתיים.

מרדכי יוגב: אם עכשיו נמצאים בתכנון ואם ב-2019 עוד לא יודעים אם יתוקצב, למה מחכים?

מרדכי יוגב: לעוד הרוגים?

מרדכי יוגב: כמו שאושרו 400 יחידות דיור באדם מתוך תב"ע של 1090, למה מחכים?

מרדכי יוגב: להרוג הבא שיאשרו עוד 400?

אלי בן-דהן: אני מתנצל, אבל אני צריך לצאת.

מרדכי יוגב: תודה רבה לסגן השר על כל העבודה שמקדמים במשרדו.

מרדכי יוגב: נעבור למעברים.

מרדכי יוגב: נשמח לשמוע גם דיווח שלכם על עוטף ירושלים, שלא זכינו לשמוע בפעם הקודמת.

מרדכי יוגב: כל מה שתדעו לומר לנו בנושא עוטף ירושלים 39, 45 בתפיסה כוללת, נשמח לשמוע אם יש לך מה להוסיף.

מרדכי יוגב: בפעם הבאה נזמן גם את סמנכ"ל רמים, זכינו לראות את המתפ"ש, בישיבת מעקב הבאה שתעסוק במעברים נבקש לשמוע את כל הסטטוס של תכנית אב להעברת המעברים למשרד הביטחון בעוטף ירושלים.

מרדכי יוגב: רס"ן עמוס זוארץ בבקשה, נציג מתאם הפעולות בשטחים, ראש תחום מעברים בבקשה.

יוחאי דמרי: לפני כן, יש לנו סרטון שהכנו שאנחנו מבקשים להציג (מציג סרטון על המעברים באיו"ש).

מרדכי יוגב: אתם רוצים להוסיף?

מרדכי יוגב: יוחאי בבקשה.

יוחאי דמרי: אני רק אומר במשפט שנעשים מאמצים לאורך השנים, אבל העבודה שמדינת ישראל קבלה החלטה להוסיף פועלים מידי שנה, כ20%-30% יותר, אנחנו נמצאים במקום שתוספת הפועלים לא מאפשרת את מה שקורה שם.

יוחאי דמרי: חייבים לעשות את זה והפתרונות חייבים להינתן.

יוחאי דמרי: הפתרון לטווח הארוך לפי הבנתי הוא ההפרדה בין כלי רכב לבין אנשים, הדבר הזה נתמך גם על ידי הצבא, גם על ידי המשטרה.

יוחאי דמרי: צריך עד אז לייצר פתרונות ביניים כדי לאפשר חיים.

יוחאי דמרי: אשמח אם תשמעו את התושבים.

משה דאלי: שמי משה, תושב טנא עומרים.

משה דאלי: אני רוצה שתנסו לדמיין לעצמכם נהגת ברכב עם שלושה ילדים, מגיעה למעבר כ-50 מטר מהמחסום, מאות פלסטינים מצד ימין, רכבים חוסמים את הרכב מצד שמאל, לא ניתן להגיע למחסום ומדובר ב-50 מטרים בלבד שצריכים לעבור עד המחסום כדי להגיע למחוז חפצנו אם זה באר שבע או חזרה לישוב.

משה דאלי: אותה נהגת נועלת את הרכב, מסתכלת ימינה ושמאלה ולא רואה לא שוטר, לא חייל ולא אף אחד שיכול לבוא ולעזור לה בשעת מצוקה וכל מה שהיא מחפשת זה פתח כדי לצאת מהגיהינום הזה.

משה דאלי: זה מה שאנחנו עוברים כל יום בשעות החזרה של אותם פועלים.

ליבה שפירא: שמי ליבה שפירא, תושבת טנא עומרים.

ליבה שפירא: אני אציג לכם קטע קצר מהנסיעה שאמורה לארוך עשר דקות, למשל כשאני צריכה לצאת עם הבת שלי למיתר.

ליבה שפירא: עברתי חצי מהנסיעה ונשארו לי עוד כשני קילומטרים.

ליבה שפירא: אני מתקרבת, יש אלפי פלסטינים ומכוניות שמקיפים אותי ורוצים לעבור.

ליבה שפירא: חלקם דופקים לי על פח האוטו כדי לסמן לי לעצור או להתקדם.

ליבה שפירא: ישר אני נועלת את הדלתות, עוד לא התקדמתי לכיוון הפקק, אבל עוד לפני, מכוניות נוסעות לכיווני בנתיב שלי, הפוך מכיוון התנועה.

ליבה שפירא: אני בורחת לשוליים וגם שם יש נתיב נוסף של מכוניות.

ליבה שפירא: כך אנחנו כחצי שעה.

ליבה שפירא: מכונית יוצאת מהחניון וחותכת אותי ימינה.

ליבה שפירא: היא יודעת שאני חייבת לעצור כי אם לא היא תתנגש בי.

ליבה שפירא: אז אני מפחדת ועוצרת אבל אז עשרות מכוניות נכנסות ואני מבינה שאין לי ברירה ואני חייבת להיצמד למכונית שלפני ומתפללת שאף אחד לא ייכנס בי עם הרכב ושאני לא אצטרך לצאת החוצה עם כל הפועלים.

ליבה שפירא: אחרי כמה דקות אני מתקדמת, הנסיעה אורכת כשעה, כמה פועלים מציצים לי לתוך הרכב ומסתכלים עלי בצורה מאוד מטרידה.

ליבה שפירא: אין לי מה לעשות, אני לא יכולה לנסוע לא אחורה ולא קדימה אז אני מנתקת קשר עין כדי שאולי הם יתקדמו.

ליבה שפירא: מחפשת משטרה או צבא ולא מוצאת אף אחד.

ליבה שפירא: מתקשרת למוקד ואומרים לי שהבעיה ידועה ויש שם משטרה.

ליבה שפירא: אחרי שעה, כשאני עוברת את המחסום זו תחושה של הקלה ואני בוכה שעברתי את זה בשלום.

ליבה שפירא: זו המציאות היום יומית שלנו.

ליבה שפירא: אנחנו מעדיפים לא לצאת, כמו בעוצר, כדי לא לחוות את החוויה הזאת.

ליבה שפירא: אנחנו מבקשים שתפתרו לנו את זה.

שמואל לטקו: זה משהו חדש או שכבר שנים זה אותו דבר.

ליבה שפירא: אני גרה בטנא עומרים שנה וחצי, אני יכולה להגיד שבשנה האחרונה הבעיה החריפה בצורה מאוד משמעותית.

ליבה שפירא: בחודשים האחרונים עוד יותר.

יוחאי דמרי: כמות הפועלים גדלה והתשתית נשארה אותו דבר.

יוחאי דמרי: הוסיפו עכשיו עוד מגרשי חניה אבל עדין זה הולך ומחריף.

יוחאי דמרי: צריך לנסות לדמיין מגרש ספורט עם 12,000 אוהדים שיוצאים משער אחד ואתה צריך לעבור את זה יום יום במשך שעתים.

יוחאי דמרי: אם הם היו אוהדים שאוהדים אותך, אז מצוין, אבל ברגע שהאוהדים האלה לא אוהדים שלך אלא בקבוצה המתחרה, נראה אותך נכנס לשם.

אסתר דאלי: אני רוצה להוסיף שבפעמים הראשונות הייתי היסטרית.

אסתר דאלי: לצערי הרב התרגלתי למצב ואני לא רוצה להתרגל למצב, פיתחתי עור של פיל.

אסתר דאלי: אני לא רוצה להתרגל למצב הזה ולהגיע ליום שנאמר שהכתובת הייתה על הקיר.

אסתר דאלי: אני מדברת הן בטיחותית והן ביטחונית.

מרדכי יוגב: מי נמצא מבין הגורמים משטרה?

מרדכי יוגב: מתפ"ש?

רפ"ק דניאל אגם: שמי דניאל אגם, סגן מפקד תחנת יהודה, ממלא מקום של מפקד התחנה.

רפ"ק דניאל אגם: התחנה הוקמה ב-1 לינואר כחלק מחיזוק המשילות וב-2 ליוני היה טקס רשמי של פתיחת התחנה.

רפ"ק דניאל אגם: היום נפתחה תחנה, יחידה טריטוריאלית שמחזיקה אחריות ממעבר מיתר בחלק הפנימי עד מעבר תרקומיא וכוחות שיטור של התחנה פועלים באזור.

רפ"ק דניאל אגם: אנחנו יחידה בהרצה שפועלת בשטח עם אחריות טריטוריאלית.

רפ"ק דניאל אגם: התחנה עצמה נמצאת בגבעת האבות בחברון, קריית ארבע.

רפ"ק דניאל אגם: יש לנו גם שיטור קהילתי ומש"קים שפרושים במועצות, אבל התחנה עצמה נמצאת בגבעת האבות.

רפ"ק דניאל אגם: מבחינת הפעילות במעברים, מיד כשנכנסנו לתהליך ההקמה מבחינת הגדרת היעדים, כחלק מהיעדים קראנו למבצע מעבר בטוח.

רפ"ק דניאל אגם: סמנו גם את מעבר תרקומיא וגם את מעבר מיתר כנקודות תורפה של הגזרה, בהם יש המון תלונות שאנחנו מקבלים על פי ניתוח של 100 וגם של מוקד 4 שמגיעים אלינו בשל העומסים.

רפ"ק דניאל אגם: ערכנו מפגש בישוב יחד עם מפקד החטיבה שלמעשה הוא הריבון בשטח, גם מפקד המרחב, ראש המועצה ואנוכי היינו שם.

רפ"ק דניאל אגם: דברנו על כל הפערים שעולים, על כל מה שמעלים התושבים, נתנו תעדוף מבחינת הפעילות ועשינו ניתוח של שעון חיים של המעבר.

רפ"ק דניאל אגם: מבחינת המשאבים, הם הוקצו לטובת המעבר כדי לתת מענה בפיקים שעליהם מדברים התושבים ואנחנו רואים אותם גם בשטח.

רפ"ק דניאל אגם: מבחינת היכולת והמשאבים, אנחנו נותנים מאה אחוז יכולת, זו תחנה שיכולה להעמיד יכולת בכל זמן נתון כדי לתת מענה למעבר.

מרדכי יוגב: כמה שוטרים יש?

רפ"ק דניאל אגם: כל מעבר מקבל תעדוף בימים א,ג,ד, ו-ה', זה משתנה בין שתי ניידות לכל מעבר כזה.

רפ"ק דניאל אגם: בשעה 17:30 כדי להעצים את הפעילות ואת היכולת שלנו, כדי שנוכל להתעסק בהכוונה, אנחנו משלבים שם כוח של חטיבת יהודה שמסייעים באבטחת הפעילות.

רפ"ק דניאל אגם: ב-17:30, בכל מפגש כזה אנחנו מקיימים תדריך משותף ומתפרשים בשטח לקראת השעה 16:00.

רפ"ק דניאל אגם: חשוב לזכור שבמדיה ויכנס אירוע חריג שיצריך מענה מידי, הניידות מוסטות לטובת הסיפור.

מרדכי יוגב: הבלגן הגדול הוא כל יום בין 16:00 ל-18:00?

רפ"ק דניאל אגם: זה הפיק.

אלון קרקובסקי: הפיק הגדול הוא ב-04:00 בבוקר.

אלון קרקובסקי: רוב המסה עוברת עד 06:00 בבוקר.

אלון קרקובסקי: מ-06:00 בבוקר עד 08:00, 08:30 שאלה שעות שהאוכלוסייה היהודית יוצאת לעבודה או ללימודים, אנחנו עדין מתמודדים שם עם בערך עוד 4,000, 5,000 פועלים.

אלון קרקובסקי: החזרה בצהריים מתחילה ב-15:00 כשהמסה העיקרית היא בין 16:30-17:30.

רפ"ק דניאל אגם: בין 16:00 ל-18:00 אנחנו גם ממקדים את הפעילות.

רפ"ק דניאל אגם: בבוקר אנחנו נותנים אכיפה של ניידת.

רפ"ק דניאל אגם: עשינו ביום חמישי האחרון מפגש עם המח"ט היוצא, המח"ט הנכנס ועם ראש המועצה - - -

מרדכי יוגב: למה רק ביום חמישי האחרון?

מרדכי יוגב: זה כבר עניין של שנה.

רפ"ק דניאל אגם: הנושא של יום ראשון זו הסיבה שכל הזמן יש הוספת היתרים ויש עומסים שהולכים וגדלים על המעבר.

רפ"ק דניאל אגם: כך שהנושא שהיה בפברואר 2018 אינו רלוונטי למה שיקרה היום וגם למה שיקרה בעוד חודש.

אלון קרקובסקי: 20% זה המספר שקיבלנו מרמים בעליה משנה לשנה.

רס"ן עמוס זוארץ: אני נותן להם את המספרים.

אלון קרקובסקי: אז לשיטתך, השאלה למה מתפ"ש נותן עוד 10% כל שנה אם התשתית מתאימה עדין למינוס 400%?

רס"ן עמוס זוארץ: אני אתייחס לזה.

רפ"ק דניאל אגם: הפעילות קיימת, אנחנו מכירים ונמצאים שם וכמובן המענה המשלים חייב להיות הנושא של התשתיות כי המצב ילך ויחמיר.

מרדכי יוגב: מדוע התחנה שצריכה לתת מענה לכל דרום הר חברון נמצאת במקום של המפקדה בחברון עצמה ולא במועצה או במקום יותר דרומי?

רפ"ק דניאל אגם: במועצה יש שיטור קהילתי, יש שוטר קהילתי יחד עם מתנדבים.

רפ"ק דניאל אגם: יש יחידות קצה כמו שאמרתי.

סנ"צ נאג'י סלימאן: היא נותנת מענה עד צומת הגוש, הוא אחראי בעצם מצומת הגוש עד דרום הר חברון.

רפ"ק דניאל אגם: אני אתקן, אני נותן רק מצומת העוקפים, כביש 35-60 מצומת העוקפים עד למעבר מיתר, כל החלק הדרומי.

סנ"צ נאג'י סלימאן: מוריס חן הוא מפקד מרחב והוא אחראי על שתי תחנות: תחנת גוש עציון ותחנת יהודה.

סנ"צ נאג'י סלימאן: הוא אחראי על כל מעללי השטח מצומת העוקפים.

סנ"צ נאג'י סלימאן: כך זה שהוא אומר לך שיש לו שתי ניידות שנותנות מענה, נכון שהוא מקצה שתי ניידות שיתנו מענה, אבל לא בהכרח בזמן אמת הן נמצאות - - -

מרדכי יוגב: אתה קצין תנועה של כל איו"ש?

סנ"צ נאג'י סלימאן: אני קצין תנועה של כל יהודה ושומרון.

מרדכי יוגב: כמה ניידות יש לך לכל איו"ש לעומת מחוז אחר?

סנ"צ נאג'י סלימאן: כשהתחלתי את תפקידי היו 11 ניידות היום אנחנו עומדים על 18 ניידות.

סנ"צ נאג'י סלימאן: גם מבחינת כוח אדם עלינו.

מרדכי יוגב: כמה יש במחוז צפון?

סנ"צ נאג'י סלימאן: אני מאמין שיש להם כמעט פי 1.5 לעומת יהודה ושומרון.

מרדכי יוגב: כמה יש במחוז דרום?

סנ"צ נאג'י סלימאן: אותי דבר.

סנ"צ נאג'י סלימאן: בחישובים לוקחים בחשבון את כל הפרמטרים.

סנ"צ נאג'י סלימאן: לא נשכח שפה הריבון הוא הצבא שגם מסייע לנו רבות.

סנ"צ נאג'י סלימאן: אנחנו מקבלים מהצבא לצורך החטיבה, רמ"ט פיקוד מרכז עופר וינטר וגם מהצבא רואים את הבלגן ונותנים לנו.

סנ"צ נאג'י סלימאן: הנושא עלה בדיון בלשכת השר לאחרונה.

סנ"צ נאג'י סלימאן: אם אוכל להמשיך את דברי, כשהתחלתי את תפקידי היינו 54 שוטרים, היום אנחנו כמעט 104 שוטרים, הכילו את כמות השוטרים והניידות בתחומי יהודה ושומרון.

סנ"צ נאג'י סלימאן: רק השבוע עלינו בעוד ששה תקנים.

סנ"צ נאג'י סלימאן: בתחילת 2019 אנחנו עולים בעוד ששה תקנים נוספים.

סנ"צ נאג'י סלימאן: אנחנו מקבלים עוד שלוש ניידות לאכיפה.

סנ"צ נאג'י סלימאן: הנושא של האכיפה והעצמת - - - בצירים הבין עירוניים הוא על הפרק בתחום יהודה ושומרון.

ישראל אפריאט: כמה כבישים בין עירוניים יש בצפון ביחס לאיו"ש?

מרדכי יוגב: השאלה של ישראל אבל אני חייב להתקדם הלאה, אנחנו נציב את זה כיעד לפעם הבאה ונזמן את סמנכ"ל בט"פ.

מרדכי יוגב: אנחנו נשווה מחוזות ואתגרים.

מרדכי יוגב: אני נלחם בשביל משטרת ישראל גם בצפון וגם במזרח ירושלים וגם במקומות אחרים, אני מודה על זה שאמרת שהוכפל, אבל זה עדין אינו מספק.

סנ"צ נאג'י סלימאן: שאלת אותי ואני עונה לך בצורה הכי הוגנת, אם אתה שואל אותי, ה-18 ניידות לא נותנים בראיה שלי מענה מספיק.

סנ"צ נאג'י סלימאן: זה מענה מזערי לבעיות השטח.

מרדכי יוגב: המשפט האחרון שלך מצוין כמשפט מפתח למל"ל.

מרדכי יוגב: אנחנו נלחמנו וכעת סוף סוף אושרו השוואת תנאי שכר שוטרים ממזרח ירושלים לשוטרי יו"ש, שהם חזית קדמית וליו"ש יש לפניהם גם חיילים והיה להם שכר נמוך יותר.

מרדכי יוגב: שוטר ממעלה אדומים קיבל יותר משוטר בעיסאוויה.

מרדכי יוגב: אני מקווה שזה מאחורינו.

מרדכי יוגב: אני מדבר כרגע על כמות שוטרים במחוז שי שמתמודד עם זה.

מרדכי יוגב: זה שייקח שני חיילים נוספים מפיקוד מרכז ולפיקוד מרכז יהיו שני חיילים פחות למלחמה בטרור זה לא הפתרון.

מרדכי יוגב: חסרים שוטרים בכל מקום אבל הפתרון הוא להשוות או להגדיל את כמות השוטרים ביו"ש, בוודאי בדרכים ובצירים שנוסעים בהם, כמו שנאמר, אוהדי הקבוצות משתי הקבוצות.

מרדכי יוגב: המציאות היא שכאשר מקיפים אותך כך זו מציאות לא נעימה בשום מקום.

ישראל אפריאט: היה מבצע ואפילו אבנים לא זרקו בתקופה שהיה להם מבצע.

ישראל אפריאט: יש להם עוצמה מטורפת למשטרה.

מרדכי יוגב: זה נכון שכשרוצים לעשות מבצע מרכזים כוחות בלי סוף.

מרדכי יוגב: השגרה היא שגרה שאתה רואה יותר היום אבל עדין חסרים במחוז שי כל התקנים.

מרדכי יוגב: צריך לקחת נתונים כמה יש בניידות, כמה יש בשוטרים.

מרדכי יוגב: לכן לא מתלוננים כי אין מה להתלונן, המשטרה לא מטפלת, אני לא מדבר על שוד ארכיאולוגי, אני מדבר על אבנים ובקת"בים.

סנ"צ נאג'י סלימאן: לגבי הבעיה שהעלה ראש המועצה, היו לנו הרבה ישיבות משותפות, מעבר לאכיפה, בכוונה אני אומר אכיפה, אנחנו לא יכולים להיות כל הזמן במעבר.

סנ"צ נאג'י סלימאן: אם יש לי בתא השטח של חברון חמש ניידות, אז יש לי את ציר 60, 35, 317, כל הצירים האלה שאני צריך לתת להם מענה.

סנ"צ נאג'י סלימאן: אז אולי אני אקצה לו ניידת כדי לתת לו מענה.

סנ"צ נאג'י סלימאן: המענה הנכון הוא מענה תשתיתי.

סנ"צ נאג'י סלימאן: דברנו על ההפרדה.

מרדכי יוגב: ללא ספק.

מרדכי יוגב: אבל גם משטרת ישראל לצורך העניין, אם תיקח את בנימין בהשוואה לחברון, כאשר היא צריכה לתת מענה גם למחוזות רחוקים, נכון שהאוכלוסייה יותר מצומצמת, אז היא מקימה תחנה במחוז קריית ספר או בנקודות הרבה יותר משמעותיות ושולטות על המעבר עצמו, בנקודה בה יש התרחשות של אירוע במסות שכאלה.

מרדכי יוגב: לכן יש מקום לחשיבה גם של משטרת ישראל.

מרדכי יוגב: משטרת יהודה נמצאת בלב חברון, כמות הנושאים שיש לה בתוך חברון וקריית ארבע אז המעבר זה באמת הקצה שלה.

מרדכי יוגב: לכן יכול להיות שהיה צריך להקים גם תחנות בנקודות קצה שכאלה ולא רק בגוש עציון וחברון.

מרדכי יוגב: אני שם את זה כנקודה למחשבה אולי בפעם הבאה לבקש את הדברים.

יוחאי דמרי: מילה לגבי כוח האדם.

יוחאי דמרי: אם אני לוקח את הדוגמה הקודמת של אצטדיון הכדורגל, שאנחנו יודעים בדיוק כמה שוטרים מגיעים בכל פעם שצריך לפזר אוהדים אחרי משחק, אנחנו מדברים על עשרות שוטרים, אז פה אנחנו מדברים על שתי ניידות עם שני שוטרים, מדברים על ארבעה שוטרים גם אם יש פתאום אירוע או פיגוע.

מרדכי יוגב: לכן נתתי את מבטי וביקשתי מנציג המטה לביטחון לאומי שנמצא פה ולוקח נושאים כאלה שבסוף הן בעיות ביטחון נטו.

מרדכי יוגב: בסוף יהיה פיגוע ויגידו אם פלילי או ביטחוני ויתחילו לתחקר.

מרדכי יוגב: צריך לראות מה אפשר לעשות במסגרת תקציב קיים, אולי צריך לבקש עוד דברים.

סנ"צ נאג'י סלימאן: הבעיה השנייה הכואבת שאנחנו לא יכולים לתת לה את המענה, היא סוגית כלי הרכב הפלסטיני.

סנ"צ נאג'י סלימאן: אם אני מגיע עכשיו לרכב פלסטיני שמהווה הפרעה לתנועה, נניח אותו פועל מגיע לכיכר וסגר את הכיכר ונכנס לארץ, אין לי מה לעשות עם הרכב.

סנ"צ נאג'י סלימאן: אם אני ארשום לו דו"ח, זה לא תופס כי אין לי נתונים על הרכב.

סנ"צ נאג'י סלימאן: יש מה שנקרא היעדר ממשק, שתקופה ארוכה לצערי זה לא נפתר ואנחנו בשלבים מתקדמים, אני מקווה שהשנה עוד נתגבר על נושא הממשק בינינו לבין המנהל האזרחי.

אל"מ עופר הינדי: מה שאומר לך פה נציג המשטרה זה תנו לי כלים לעשות אכיפה טובה יותר באמצעות גרירה, חילוט, מעצר.

אל"מ עופר הינדי: בשלב זה עובדים על הסדרת כל החניונים במעבר מיתר.

אל"מ עופר הינדי: חצי מהמעבר הושלם, חצי מהחניון, החצי השני נכנס לעבודה, אני מניח שתוך חודשיים שלושה יסתיים.

אל"מ עופר הינדי: זה יעשה הרבה יותר סדר ויהיה יותר נוח לנוע.

אל"מ עופר הינדי: בסופו של יום, מהניסיון שלנו, נבנה להם את הווילה הכי יפה.

אל"מ עופר הינדי: אם לא יהיה פיקוח וסדר הם יחנו עדין על הכביש, על אף שיש מגרשי חניה.

אל"מ עופר הינדי: המשטרה צריכה כוח.

אל"מ עופר הינדי: זה אומר מכרז לגרירת כלי רכב, מגרשי מעצר, להביא את זה לשם וכשהפלסטיני יבוא לשחרר את האוטו הוא ישלם כסף.

אל"מ עופר הינדי: אז הוא יבין שבפעם הבאה הוא לא יחנה איפה שהוא רוצה.

מרדכי יוגב: אתה מציע פתרונות טובים.

מרדכי יוגב: נדמה לי בין היתר שגם מעבר איל יכול לשמש, אני לא מכיר אותו מספיק טוב.

מרדכי יוגב: יש מספיק מעברים שמתנהלים יותר נכון כרגע, שאפשר לייצר את ההשוואה אליהם.

אל"מ עופר הינדי: הצד הפלסטיני באיל נמצא בקלקיליה.

אל"מ עופר הינדי: אתה לא רואה אותו, הוא לא בדרך לישוב.

אל"מ עופר הינדי: הוא מפריע לתושבי קלקיליה אבל נראה לי שזה פחות מעניין אותך.

סנ"צ נאג'י סלימאן: זה היה מעבר יחידי.

מרדכי יוגב: אני סומך על מתאם הפעולות בשטחים, אני מציע לשמוע אותו.

סנ"צ נאג'י סלימאן: כל המעברים מופרדים.

רס"ן עמוס זוארץ: דיבר מפקדי עופר אני אשלים מעט את הדברים.

רס"ן עמוס זוארץ: לשאלת חברי ממועצת דרום חברון, ההחלטה להוסיף היתרים או להמעיט היתרים היא לא החלטה של דרגי מתפ"ש, היא החלטה של הקבינט כלכלי-חברתי.

רס"ן עמוס זוארץ: בסוף אותם פועלים הולכים לבניה, לחקלאות לסיעוד ולמלונאות.

מרדכי יוגב: מה פתרון?

מרדכי יוגב: את הבעיה כבר ציינו קודם.

רס"ן עמוס זוארץ: אני רק מתייחס למה שעלה.

רס"ן עמוס זוארץ: יש עליה מתמדת בהיקף העוברים במעברים הללו.

רס"ן עמוס זוארץ: אנחנו מדברים בחמש השנים האחרונות על עליה של 170%.

רס"ן עמוס זוארץ: מידי יום יוצאים כמעט כ-100,000 אנשים לישראל כשמעבר מיתר הוא אחד המעברים היותר גדולים שבהם.

רס"ן עמוס זוארץ: מאידך, לגבי אמירה על השקעה בתשתיות אני מזכיר שהשקענו רק בשנתיים האחרונות יותר מ-170 מיליון שקל במעברי הולכי הרגל.

רס"ן עמוס זוארץ: השקענו יותר גם במעברי הסחורות אבל 170 מיליון שקל במעברי הולכי הרגל.

יוחאי דמרי: כמה מתוך זה במיתר?

רס"ן עמוס זוארץ: במיתר לדעתי השקענו כ-10 מיליון שקלים.

יוחאי דמרי: על השרוול שלהם אבל לא על התשתיות.

רס"ן עמוס זוארץ: גם על התשתיות.

מרדכי יוגב: תתחיל עם מעבר מיתר משום שנגענו בו, אחרי זה נתייחס לתכנית הכללית.

רס"ן עמוס זוארץ: עדין, לגבי אותה תכנית כללית, אני מזכיר שלקחנו בחשבון את ההתעצמות העתידית ואת הצרכים הקיימים ופיקוד מרכז, יחד עם מתפ"ש ויחד עם רמים הכין תכנית רב שנתית לשיפור התשתיות במעברים.

מרדכי יוגב: אתה מדבר על מזרח קרוב?

רס"ן עמוס זוארץ: לא, אני מדבר על תר"ש המעברים.

אל"מ עופר הינדי: במסגרת תכנית קשת יהונתן תחת סעיף המעברים, הוצגה לך התכנית לפחות פעמיים - - -

מרדכי יוגב: אבל היא לא תוקצבה.

אל"מ עופר הינדי: לא תוקצבה.

מרדכי יוגב: אז אל תספרו לי סיפורים.

מרדכי יוגב: אגדות לא פה.

מרדכי יוגב: פה ביצוע.

מרדכי יוגב: אל תזכירו לי בבקשה את תכנית קשת יהונתן.

מרדכי יוגב: כל סימן שלה על השולחן היא ביזיון למערכת.

מרדכי יוגב: אני מבקש לדעת מה תוקצב ב-2019?

מרדכי יוגב: מה הפתרונות למעבר מיתר ויתר המעברים?

מרדכי יוגב: לא מה יש באגדות.

אל"מ עופר הינדי: לא תוקצב כלום.

רסן עמוס זוארץ: במסגרת מה שיש לנו, אנחנו לא יודעים להמציא תקציבים, כמו שפרט ראש קש"ץ, הכפלנו את החניונים לחניה של הרכבים הפלסטינים.

רסן עמוס זוארץ: לדעתי די התייחסנו לבעיה.

רסן עמוס זוארץ: אותם רכבים שחנו על הכביש חסמו כיכרות או חסמו כבישים, נתנו להם מקום לחנות.

רסן עמוס זוארץ: מעבר לכך, רק בשבוע האחרון, הצבנו מטעם המנהל האזרחי שני סדרנים שיעשו סדר.

רסן עמוס זוארץ: לדעתי הבחור עם הוסט הכתום שראינו בסרטון הוא אחד מאותם סדרנים, סך הכול יש שלושה.

רסן עמוס זוארץ: אין לי מענה לגבי שעות אחר הצהריים והחזרת הפועלים הביתה.

מרדכי יוגב: מעבר מיתר הוא באחריות משרד הביטחון?

רסן עמוס זוארץ: משרד הביטחון.

מרדכי יוגב: אז מה הסיפור?

אלון קרקובסקי: אין גורם אחד שאומר בקול רם שהמעבר שלו והוא בתחום אחריותו.

אלון קרקובסקי: שים לב שגם הנציגים היקרים פה, עם המון אהבה - - -

רסן עמוס זוארץ: אם רמים יבוא, או צה"ל יבוא ויגיד שהאחריות שלנו, בסופו של דבר מדובר ברכבים ישראלים שנכנסים מישראל לאיו"ש, פורקים את הפועלים על הכיכר צפונית למעבר.

רסן עמוס זוארץ: הפועלים הולכים לדרכם אבל עצם הפריקה שלהם יוצרת את כל הפקקים.

אלון קרקובסקי: הסוגיה היא תשתיתית.

אלון קרקובסקי: אם היית פורק אותם בטרמינל ייעודי עם שרוול ייעודי שיוביל אותם לטרמינל בצד האדום שמשם תח"צ תיקח אותם חזרה הביתה, גם למשטרת ישראל לא תהיה עבודה והיא תוכל להתפנות למשימות חשובות יותר.

מרדכי יוגב: נעצור כאן, יש לנו עוד נושאים לעסוק בהם.

מרדכי יוגב: אני מבין כרגע שלמתפ"ש אין תשובה.

מרדכי יוגב: מעבר לזה שנבקש לפעם הבאה את מנכ"ל רמים, נמצא פה עוזר שר הביטחון, מה התשובה שלכם למעבר מיתר/ תרקומיא/תכנית העברת מעברים מצה"ל למשרד הביטחון?

קובי אלירז: הבעיה מוכרת, פיקוד מרכז עושה שם עכשיו עבודות כדי להסדיר את החניונים, כפי שפירט עופר.

קובי אלירז: זה לא מספיק, יכול להיות שבשורה תחתונה צריך לעשות הפרדה בין המעברים.

קובי אלירז: כרגע אני לא מכיר עבודת מטה משמעותית על העניין הזה.

קובי אלירז: כל עוד זה לא קורה, חייבים את הגיבוי הרציני של משטרת ישראל באירוע הזה.

קובי אלירז: כמו שאמר נציג המשטרה, יש לו היום את היכולות, הוא רק צריך להוציא את זה מהכוח לפועל.

קובי אלירז: גם היכולת לגרור, גם היכולת להחרים, לקנוס ולנכוח שם בכל שעות הפיק האלה, אז הוא חייב להיות שם בנוכחות כל הזמן.

קובי אלירז: זו לא תכנית קצרת מועד.

קובי אלירז: בכל המקומות האחרים יש הפרדה לכן אתה לא שומע על זה.

קובי אלירז: אנחנו שומעים על זה, בקלנדיה ובקלקיליה לא שומעים כי זה לא בא לשולחן הזה, זו בעיה שפלסטינים מתלוננים עליה.

קובי אלירז: המעבר היחידי שיש בו את הדו"צ הזה בין ישראלים לפלסטינים במעבר אחד, זה המעבר הזה.

אלון קרקובסקי: אין עוד מעבר שמשלב?

קובי אלירז: יש את תרקומיא, שם זה משאיות.

קובי אלירז: בתרקומיא זה אחרת, אולי התנועה שם פחותה.

יוחאי דמרי: יש פחות יהודים שעוברים שם.

יוחאי דמרי: 10,000 תושבים, רק מהר חברון, יוצאים ממעבר מיתר.

יוחאי דמרי: בכל מקרה חסר שם כוח אדם של שוטרים.

יוחאי דמרי: שני שוטרים זה לא מספיק.

מרדכי יוגב: הדברים ברורים.

מרדכי יוגב: מכיוון שיהודה ושומרון נשלטת בסופו של דבר על ידי משרד הביטחון.

מרדכי יוגב: גם אם אין מספיק שוטרים כחולים, אתה יכול להורות לצורך העניין לפלוגות מג"ב שתעמודנה שם.

מרדכי יוגב: אבל אני לא רוצה לקבוע את הסד"כים של כוחות הביטחון ביהודה ושומרון, אני רק זורק רעיון.

מרדכי יוגב: בסוף, כל השליטה, למעט כסף, גם כסף בתוך משרד הביטחון, נמצא בשליטת משרד הביטחון.

מרדכי יוגב: אם המעבר הזה הוא נקודת תורפה גדולה שכזו, לא רציתי להטריח את הוועדה לבוא ב-05:00 בבוקר או לבוא אחר הצהרים, אעשה את זה כיושב-ראש ועדה ואזמין את מי שירצה.

מרדכי יוגב: אם תכננתי לעשות את ישיבת המעקב אחרי שלושה, ארבעה חודשים, נראה לי שעקב המעבר הזה נצטרך לחבר את זה לישיבה יותר דחופה ולבקש שיגיע מנכ"ל רמים, או ממלא המקום של המנכ"ל, ארז צידון.

מרדכי יוגב: דבר ראשון ראוי שימונה מנכ"ל, דבר שני, לדרוש ממנו ולדרוש מכם שתציבו מתכנן על הדבר הזה ומה נכון לעשות.

מרדכי יוגב: מתכנן שידע לעבוד.

מרדכי יוגב: מתוך זה להתחיל לבצע נגזרות כמו שאתם מבצעים את החניונים.

מרדכי יוגב: לבצע שרוול זה לא במיליונים, לבצע שרוול של הולכי רגל שמגיעים לחניון, לבצע מפרץ להורדת הפלסטינים וכיכר שמסובבת את הרכבים זה לא בשמים.

מרדכי יוגב: הדברים כבר מבוצעים במחסום קריית ספר, השיטה ברורה.

מרדכי יוגב: היא בוודאי ברורה למתפ"ש, שהיה שנים מנכ"ל רמים ויודע להוריד את הדברים כלפי מטה.

מרדכי יוגב: צריך להנחות שיהיה אדם אחד שיהיה אמון על הדבר, שהמשרד יבצע שם סיור בשעת עומס, יראה את הבעיה, יבין אותה.

מרדכי יוגב: אני אומר את זה גם לנציגי המשרד לביטחון פנים, זו נקודת תורפה.

מרדכי יוגב: היא אותרה בזמן האחרון, אנחנו כולנו בעד מדיניות משרד הביטחון שיותר פלסטינים יתפרנסו ואנחנו נהנים מזה, זה win-win של שתי האוכלוסיות.

מרדכי יוגב: אנחנו לא נגד אבל צריך לתת לזה את התשובות.

מרדכי יוגב: אני מזכיר שהוועדה הזאת התחילה לפני חמש שנים כששר הביטחון הקודם אמר שהוא רוצה שתהיה ביקורת על כל אחד ויהיה מעין כרטיס החתמה או הכרת פנים והמגמה הייתה שזה יהיה במעבר ממחסומים למעברים, קרי, שפחות יחושו חסימה, מחסום, יותר אופציות מעבריות.

מרדכי יוגב: לצורך העניין המעבר הזה צריך להיות גם ליהודים וגם לערבים.

מרדכי יוגב: בוודאי שהתשתית חייבת ליצור את זה קודם.

מרדכי יוגב: איפה מורידים את אלפי הפועלים האלה?

מרדכי יוגב: שוב, אני לא בא לתת את הפתרון כי זה לא תפקידי אבל אני מרגיש מספיק בקי כדי לחשוב שזה אפשרי.

מרדכי יוגב: שמי שתכנן מעברים אחרים ידע לתכנן גם את זה.

מרדכי יוגב: אני מבקש לשמוע עוד התייחסות למעבר מיתר לפני סיכום ונעבור לנושא הבא.

מרדכי יוגב: משטרה בבקשה.

איל זילברמן: שמי איל זילברמן ראש מדור ביטחון מעברים.

איל זילברמן: זומנו לדיון הזה אבל אנחנו אחראים על ביטחון המעברים בהיבט האזרחי ולא בהיבט התעבורתי.

איל זילברמן: אנחנו מנחים את המעבר עצמו, כך שהדיון לא ממש נוגע לנו כי אנחנו מנחים את הגופים האזרחיים שנמצאים שם.

מרדכי יוגב: איך הם מרגישים שם בתוך כל המהומה הזאת?

מרדכי יוגב: מעבר לזה שאני אומר למתאם הפעולות בשטחים כבר עשר שנים שיעשה סככה לפועלים כדי שלא יעמדו בגשם ולא אכפת להם.

יוחאי דמרי: זה בדיוק ההבדל בין בני אדם לכלי רכב.

יוחאי דמרי: מעבר אחד שמחבר גם בני אדם וגם כלי רכב יוצר את הכאוס.

יוחאי דמרי: צריך להפריד.

יוחאי דמרי: יש מעבר באשכולות, יש מעבר בנגוהות, אפשר לבצע הפרדה.

רסן עמוס זוארץ: אני מרגיש אשם שלא לקחנו את חבר הכנסת יוגב לסיור כי כבר עשינו סככה בכל מעבר.

מרדכי יוגב: השיטה ברורה.

מרדכי יוגב: בקריית ספר שאני עובר בה יום יום, פועלים נכנסים במשפך אחד, עוברים את הבידוק שלהם, הולכים למגרש עוברים במשפך אחד, עוברים את הבידוק, הולכים למגרש החניה, מועמסים במקום אחר, פורקים.

מרדכי יוגב: יש שיטה שיוצרת במקום קצת יותר סדר.

מרדכי יוגב: הדברים פשוטים, לא מורכבים וגם להם טוב עם זה.

מרדכי יוגב: אני לא בא לפתור בעיות רק של אוכלוסייה אחת, אחרת זה לא ייפתר.

מרדכי יוגב: צריך לצאת מתוך מחשבה על כולם כבני אדם.

ישראל אפריאט: אני אתייחס למעברים כדי שתדע את ההיסטוריה.

ישראל אפריאט: מי שהחזיק את המעברים, לדוגמה מי שמחזיק את אלנבי זה רשת.

ישראל אפריאט: מי שהחזיק את אדם, שאלה מעברים בין-לאומיים זה המנהל האזרחי.

ישראל אפריאט: מי שהקים את המעברים זה גם המנהל האזרחי.

ישראל אפריאט: יש פה שלושה גופים שמחזיקים את המעברים: צה"ל, משטרה, משרד הביטחון.

ישראל אפריאט: כמו שאתם מבינים, כל פעם צריך לקרוא למישהו אחר.

ישראל אפריאט: אמר פולי מרדכי בכל פורום, המעברים צריכים להיות של המנהל האזרחי והוא צדק.

ישראל אפריאט: ברגע שיהיה גוף מרכז, מתחלל, יהיה תכנון עתידי.

ישראל אפריאט: כשאני כמפקח תעבורה מקבל מעבר אני אמור להתייחס גם לכביש וגם לחניות.

ישראל אפריאט: אבל כמו שאתה מבין, זה אקס טריטוריה, זה מתקן כמו בסיס, לא באחריותי.

ישראל אפריאט: לכן לצורך העניין, אני בודק תכניות אבל יש רשות תמרור מרכזית גם לצה"ל והיא יכולה גם לאשר וזה מה שקורה בפועל.

ישראל אפריאט: אני חושב שפעם אחת צריך להסתכל, לרכז את הדבר הזה, להתייחס ברצינות לרמים.

ישראל אפריאט: אין לי ספק שגם עופר עושה סלטות, אבל צריך מישהו אחד שירכז את הכול.

יוחאי דמרי: אני רוצה לחדד, ישראל אומר במילים פשוטות שאם כראש מועצה צריך עכשיו להקים אזור תעשיה או שכונה, אני מחויב לבוא אליו ולהביא לו תכניות של תעבורה, של תכנון ואז הוא מאשר לי אותם כן או לא.

יוחאי דמרי: לפעמים צריך להשקיע ביותר ולפעמים בפחות.

יוחאי דמרי: אבל מכיוון שזה מעבר, אז אין שום תכנון.

יוחאי דמרי: אני רוצה לראות תכנית של כל מה שקשור לתחבורה, של כל מה שקשור למעברי בני אדם, האם יש או אין דברים כאלה.

מרדכי יוגב: הדברים ברורים.

מרדכי יוגב: נמצא פה עוזר סגן שר הביטחון אז אני מבקש התייחסות שלך ושל מל"ל על כל מה שנאמר פה ונעבור לנושא פרטני בנוגע לצומת ברוכין שהבטחנו שניגע בו ואז נסכם את הדברים.

אל"מ עופר הינדי: אני חוזר ואומר שאני מבין ומכיר היטב את תחושת התושבים, עם זה אין להתווכח.

אל"מ עופר הינדי: אלו, הפיקוד ביקר אישית במעבר הזה לפני כשבועיים, ראינו את הכול.

אל"מ עופר הינדי: לא בכדי הוצאנו צו תפיסה של אדמות פרטיות מצפון למעבר כדי להרחיב את החניונים.

אל"מ עופר הינדי: אמור להתקיים דיון על התפיסה הזאת הזה בספטמבר בבג"ץ.

אל"מ עופר הינדי: רמים, שאחראים על המעבר הזה מבינים את הבעייתיות, מטפלים, עובדים על החניון, מסדירים אותו.

אל"מ עופר הינדי: תוך חודשיים שלושה הכול יושלם.

אל"מ עופר הינדי: כך שמבחינת חניות יהיה להם מספיק.

אל"מ עופר הינדי: הבעיה היא בעיה של פיקוח ואכיפה.

אל"מ עופר הינדי: בסוף מתבקשת פה משילות.

אל"מ עופר הינדי: כמו בכל מקום.

אל"מ עופר הינדי: אני מדגיש את הצורך לסייע למחוז שי במשטרה לצאת עם המכרז, לגוררים ולמגרשי - - -.

אל"מ עופר הינדי: אני רואה את זה בקלנדיה, התח"צ שעובדים בקלנדיה בעלות של למעלה מ-30 מיליון שקל.

אל"מ עופר הינדי: אם בסוף לא יהיה שם פיקוח אכיפה עם גרירה וסדר, אלה 30 מיליון שקל שייזרקו.

אל"מ עופר הינדי: צריך להבין שרכב לא עומד איפה שבא לו.

אל"מ עופר הינדי: אדם לא הולך על הכביש.

אל"מ עופר הינדי: זה המפתח.

אל"מ עופר הינדי: עכשיו תחפש תשתיות ולהעתיק את הכול?

אל"מ עופר הינדי: נתחיל בפיקוח ואכיפה ובגרר, שאנשים יבינו שיש פה סדר.

איתן יצחק: אני אתייחס למעבר מיתר בהשוואה למעבר כרם שלום.

איתן יצחק: בסוף, כל מעבר מייצר את אותם בעיות.

איתן יצחק: המעבר הוא צוואר בקבוק.

איתן יצחק: בכרם שלום יש מאות משאיות בבקרים שנכנסו ויצרו פקקים שלא לרוחה של המועצה.

איתן יצחק: הם פנו אלינו ועשינו הסדרה כוללת לעניין מכיוון שהיה פה משק בין המרחב של המשטרה ומשרד התחבורה והדרישות של הביטחון והביטוח לוודא שהמעבר לא יהיה מחסום אלא מעבר.

איתן יצחק: בימים אלה הושלם חניון בכניסה לכרם שלום שנותן מענה.

איתן יצחק: אבל בלי מעורבות של משרד התחבורה בשילוט ובכל מה שקשור ליכולת של שמטרת ישראל לאכוף, אי אפשר יהיה להשלים את התהליך.

איתן יצחק: זה מה שנעשה, בתחילת שנת הלימודים הקרובה המעבר, כל עוד הוא יתפקד כמובן, המשאיות תחויבנה להיכנס פנימה - - -

מרדכי יוגב: אתה מדבר כרגע על מעבר מיתר?

איתן יצחק: אני מדבר על כרם שלום, אני עושה השוואה למיתר.

איתן יצחק: לכן אני אומר שלא פנו עד היום למל"ל.

ישראל אפריאט: מה הקשר לתחבורה?

מרדכי יוגב: הכול תחבורתי.

איתן יצחק: משטרת ישראל לא תוכל לאכוף בלי שיש לה כלים.

איתן יצחק: אחד מהכלים זה תמרור שאומר לך תחנה.

איתן יצחק: לא חנית, יש למשטרה סמכות.

איתן יצחק: הטור יכול להימשך וחונים בשטחים שלא באחריות.

איתן יצחק: אני מוכן לקחת את הנושא, להרים את הסיפור של מעבר מיתר, לראות איפה הפערים וניכנס לעניין הזה.

מרדכי יוגב: מכיוון שאיתן היה קצין הנדסה של פיקוד הדרום, אז הוא מכיר את המעבר גם מצד שני, אין ספק שיש פה ארבעה משרדים: משרד הביטחון, שזה מנכ"ל רמים שהיה בעברו סמנכ"ל משרד הביטחון, משרד התחבורה, גם אם הוא אומר שלקחו לו את זה ועשו לו אי שהוא לא ישמח לטפל בו, אז קודם כל הוא מאשר את התכניות ודבר שני, עד לשם או משם, קרי נקודת הפריקה או ההעמסה של הפועלים, זה כן בנת"י או בקמ"ט תחבורה איו"ש.

מרדכי יוגב: בתוך המשבצת הוא גם צריך לאשר תכניות.

מרדכי יוגב: אנחנו נבקש שיאשר אותם יותר ברצינות.

מרדכי יוגב: זה משרד התחבורה.

מרדכי יוגב: זה גם בט"פ, עם כל המשמעות של השליטה וזה גם בטוח אוצר.

יוחאי דמרי: תוסיף גם את פיקוד מרכז, את הצבא.

מרדכי יוגב: גם פיקוד מרכז, או אג"ת.

מרדכי יוגב: אבל זה גם עזור שר הביטחון שיגיד לך מי המכלול בתוך משרד הביטחון שיגע בזה אם זה גם נוגע בראש חטיבת ההתיישבות החדש.

קובי אלירז: זה בסוף נוגע בעיקר לרמים, רמים זה באחריות שלהם.

יוחאי דמרי: הבעיה שרמים אומר לי שהוא אחראי על הצד של המעבר ולא ממש נמצא מסביב.

מרדכי יוגב: נראה לי שזה נושא שבלי תחלול של כל אחד, שביטחון יגיד זה משטרה ומשטרה תגיד מישהו אחר, לא נגיע רחוק.

מרדכי יוגב: כמו שנגענו במיגון אוטובוסים במשך חמש שנים זה היה בזכות מל"ל, כי הם תחללו את הנושא.

מרדכי יוגב: אם תוכלו לממש את המחשבה והתכנון בטווח של שלושה חודשים, גם מי שם על זה כסף, כי זה בסוף רמים חד משמעי.

מרדכי יוגב: אחר כך מי בתוך זה מכניס את ידו לכיס של האוצר, אז נמצא פה נציג אוצר וראוי שכל זה יוציא איך ראוי לבצע.

מרדכי יוגב: נעבור לצומת ברוכין.

מרדכי יוגב: נהרג שם בן אדם בשבוע שעבר.

מרדכי יוגב: נמסר לי שישנה מחלוקת אם זה מוקד סיכון או לא מוקד סיכון.

ישראל אפריאט: אין מחלוקת הכול טוב.

מרדכי יוגב: מה כמות הנפגעים בצומת הזו?

מרדכי יוגב: האם היא תיפתר באמצעות פניה ימינה?

מרדכי יוגב: האם תיפתר באמצעות כיכר?

מרדכי יוגב: אני לא בא לקבל החלטות אלא לשמוע.

בן שלומי תמיר: שמי תמיר בן שלומי יו"ר מזכירות ברוכין, הכול בתיאום עם רפי אביטל ודוידי ויוסי שנמצא בחו"ל ומכיר את העניין.

בן שלומי תמיר: הישוב ברוכין נמצא במועצה אזורית שומרון.

בן שלומי תמיר: נמצא ממש על כביש 5.

בן שלומי תמיר: יש תב"ע שאושרה בשנת 2012 אחרי הרבה שנים שחיכינו לה.

בן שלומי תמיר: יש את צומת הכניסה שאושרה במסגרת התב"ע.

בן שלומי תמיר: יש שם מעגל תנועה שאושר במסגרת התב"ע.

בן שלומי תמיר: בשנת 2918 היו שמונה תאונות, מתוכן חמש תאונות עם נפגעים.

בן שלומי תמיר: תאונה אחת הייתה בשבוע שעבר בה נהרג אריאל, תלמיד ישיבה קדם צבאית שהוקמה בברוכין בימים אלו.

בן שלומי תמיר: מהתלמידים של הרב חיים ברוך בישיבה הקדם צבאית, הם באו לפגישה עם הרב חיים ברוך, יצאו חזרה לכיוון פתח תקווה ובפניה שמאלה הייתה להם תאונה עם משאית, דבר שאנחנו מתריעים עליו רבות.

בן שלומי תמיר: מעגל התנועה תוכנן על ידי מע"צ בשנת 2012 - - -

ישראל אפריאט: לא מע"צ, תוכנן על ידי הישוב, על ידי מועצה.

בן שלומי תמיר: זו תכנית של מעגל התנועה ששנים רבות ידענו שזה הפתרון לצומת, הדבר היחיד שיכול לתת מענה בטיחותי נורמלי לכניסה לצומת המסוכנת הזאת.

מרדכי יוגב: מי המתכנן?

מרדכי יוגב: מועצה אזורית שומרון?

בן שלומי תמיר: כן.

בן שלומי תמיר: לפני כשנה קבלנו תכנית שיורדת ממעגל התנועה ועוברת לנתיב האטה והאצה.

ישראל אפריאט: לא.

בן שלומי תמיר: לפני כחצי שנה הייתה פגישה בצומת עם נציגי משרד התחבורה, נתיבי ישראל, ישראל אפריאט, דברנו על העניין שמבחינתנו אנחנו מבקשים לחזור חזרה לתכנית של מעגל התנועה, זה הדבר היחיד שיכול לתת מענה לפניה שמאלה.

בן שלומי תמיר: הפניה שמאלה, גם אם יהיה נתיב האטה והאצה, לא תעזור למי שיוצא מברוכין לכיוון פתח תקווה.

מרדכי יוגב: כמה נהרגו בפניה שמאלה?

בן שלומי תמיר: יש שמונה תאונות רק ב-2018, מתוכם חמש תאונות עם נפגעים, לאו דווקא מהפניה שמאלה.

בן שלומי תמיר: חלק זה גם מי שמגיע לברוכין מכיוון כביש 5 ורוצה להיכנס לצומת או מי שמגיע מכיוון פדואל ורוצה להיכנס לברוכין.

בן שלומי תמיר: יש נפגעים מכל תושבי האזור, לא רק אנשי ברוכין.

בן שלומי תמיר: לכן מבחינתנו הדבר היחיד שייתן פתרון אמיתי זה מעגל התנועה.

בן שלומי תמיר: הצומת נמצאת בתוך קו כחול של הישוב כך שאין שם בעיה סטטוטורית ולכן אנחנו מבקשים פתרון מידי לעניין הזה.

בן שלומי תמיר: אנחנו לא רוצים לחכות שם.

בן שלומי תמיר: הישוב בתנופת בניה, יש 300 יחידות בניה, שני מוסדות חינוך עם ישיבה תיכונית.

מרדכי יוגב: תודה, הדברים ברורים.

מרדכי יוגב: ישראל, תשובה.

ישראל אפריאט: אצלי הדיונים הם 7,000 פרויקטים ומשפט וחצי.

ישראל אפריאט: יש כאלה שיש להם נושא אחד וכולם יודעים להסתדר אתו.

ישראל אפריאט: במקרה הזה קמ"ט תחבורה הכניס אותו, זה בפניות שמאליות.

מרדכי יוגב: תרשה לי להגיד משהו לטובתך.

מרדכי יוגב: אני מסכים עם המשפט האחרון שיש לך עשרות פרויקטים עם פקידה אחת ועוזר.

אל"מ עופר הינדי: אז אני ממליץ שהוא יכתוב גם את חוות הדעת המשפטיות.

ישראל אפריאט: אגב, אני גם כותב אותם.

מרדכי יוגב: זה לא עניין של תקנים, זה עניין של רצון.

מרדכי יוגב: אמרתי את זה לזכותך ישראל.

ישראל אפריאט: במקרה שלו אני יודע על ברוכין.

ישראל אפריאט: היה סיור עם המשנה למנכ"ל, הגענו לשם, קודם כל הצומת לא תקנית, אין פה ויכוח.

ישראל אפריאט: האופציה הראשונה זה לקחת ולעשות אותה תקנית, עם נתיב פניה שמאלה, זה התכנון.

ישראל אפריאט: עקרונית יש לו תב"ע אבל יש משהו נוסף, יש שם כיכר ויש הנחיות להצבת כיכרות.

ישראל אפריאט: זה שיפוע, זה רדיוס, זה שדה ראיה.

ישראל אפריאט: אמרתי לו שהתכנית עדין לא הגיעה אלי, היא עדין בתכנון.

ישראל אפריאט: כשהיא תגיע אלי אני אראה את כל האפשרויות וכמובן שאני מעדיף כיכר.

מרדכי יוגב: אני ארחיב על כל מה שלא סקרתם ונסכם את הישיבה.

מרדכי יוגב: לפני כשנה כשנכנסו לצומת הזאת, ראש המועצה יוסי דגן סיכם שיעשו נתיבי האטה מסיבות של לא ללכת על המצוין, שאולי לא יתקיים.

מרדכי יוגב: מסיבות של הירידה התלולה יחסית מהישוב אל הצומת ומהסיבות שכיכר תחייב כפי הנראה גם מילוי ותימוך ואולי תיכנס לבעיות סטטוטוריות שהן לא בהכרח בתוך תחומי התב"ע של הישוב.

מרדכי יוגב: זה יהיה לקפוץ גשר אחד רחוק מידי.

מרדכי יוגב: מדובר גם בעלויות, שמע"צ יודעת לבצע ב-2019 ואם זה יהיה כיכר, היא לא תדע לבצע את זה בלי התערבויות יותר מידי גדולות.

מרדכי יוגב: ידעו לבצע ולהציל חיים ולא ידרשו לבוא לאוצר ולבקש בקשות ייחודיות, דבר שעלול לא להתקדם לפני 2020, 2021 בתקציבים של אז.

מרדכי יוגב: לא תפסתי את יוסי דגן, אבל מהמעט שאני יודע ממנכ"ל מע"צ הבוקר, את זה הוא סיכם.

מרדכי יוגב: לא בטוח שזה אכן ייתן את הפתרון לפניות שמאלה.

ישראל אפריאט: נכון, זה לא התאפשר, צדקת במאה אחוז.

ישראל אפריאט: אנחנו נקבל את התכנון, נבדוק את הכול.

מרדכי יוגב: השאלה שאני שואל, מכיוון שהיו פה נפגעים וגם הרוגים, היא לבחון אם זה לא מוקד סיכון.

ישראל אפריאט: היא מוקד סיכון, זה כבר התקדם, זה כבר בתכנון, מסיימים תכנון ונגיש תקציב לביצוע.

מרדכי יוגב: גם לקבל תשובה לגבי לוח זמנים.

ישראל אפריאט: כשאני אקבל את התכנון, עוד שבועיים שלושה.

מרדכי יוגב: של התכנון של מע"צ?

מרדכי יוגב: אמרת שכיכר זה לא מע"צ.

ישראל אפריאט: במרחב שלי, ביהודה ושומרון, מי שעושה תכנון זה המרחב.

ישראל אפריאט: סוכם שזה יסתיים עוד שבועיים, הוא ייתן לי את התכנית.

ישראל אפריאט: יש פה תב"ע, אני צריך לבדוק הפקעות, לבדוק גיאומטריה של כיכר, יש כאן גם מים, מקורות, שיפועים.

ישראל אפריאט: אני לא אצליח להשחיל כיכר, שזה היעד שלי, אז זה יהיה תקני.

מרדכי יוגב: תשובת מנכ"ל מע"צ מהבוקר: ההתייחסות לתשתיות מים וחשמל תת קרקעיות ועיליות נותנת מענה, כמו לפניות ימינה, גם לכיכר.

מרדכי יוגב: אני רוצה לומר שאם יובן, אחרי שישראל נותן את התשובה שהפניות ימינה, האצה והאטה, אינן פותרות את הבעיה, גם אז יתכנס השיקול הכספי האם לבצע עכשיו מה שאפשר ב- 2019 ולראות קדימה אם זה נותן מענה או לא.

מרדכי יוגב: הפרויקט האחר, אין לי הערכה, כ-6,7 מיליון שלא יכנסו לביצוע.

מרדכי יוגב: האם המדרון שיורד מברוכין יחייב גם הוא שיפוע, קרי להיכנס לתוך הישוב?

בן שלומי תמיר: יש כביש חדש שמגיע לצומת שהוא לא בשיפוע וזה פותר את העניין הזה.

מרדכי יוגב: לכן אני ממליץ, מכיוון שראש המועצה מעורב ישירות מול השר והוא מדלג על הרים ומקפץ על גבעות ומביא גם פרויקטים של תאורה לשומרון, לצורך העניין אני ממליץ שייבדק על ידי קמ"ט תחבורה, אני סומך עליו, האם יש בזה מענה לנפגעים.

מרדכי יוגב: לפעמים יש דברים שהוא עושה ואני לא מאמין שהם קורים ואז הם פועלים בשטח.

מרדכי יוגב: נתיב האצה לחשמונאים לתוך כביש 446 פועל את פעולתו, מקצר ב-20 דקות את הזמן ויוצר יותר בטיחות.

מרדכי יוגב: יש דברים שהמתכננים מבינים בהם טוב יותר בכבישים.

מרדכי יוגב: אני ממליץ שתהיו מתואמים עם יוסי דגן.

מרדכי יוגב: בישיבה הבאה נעקוב אחרי זה, האם פרויקטים של האצה או האטה פותרים את הבעיה במוקד הסיכון הזה או שאין ברירה וצריך להיכנס לכיוון 2020, 2021 תכנון 2019 ביצוע לצומת שגובה חיים.

מרדכי יוגב: עכשיו אני מזכיר את התכנון ארוך הטווח: אזור לשם, על המוצאים שלו, אם זה נחל שילה, שזה כביש קשה, אם לעוקף בית אריה שנאמר פה שזה כביש שעוד לא קיים, הולך להכיל הגדלות עצומות של כל אזור לשם, אלפי יחידות דיור נוספות.

מרדכי יוגב: רק בתחום החינוך בונים שם עכשיו 24 כיתות.

מרדכי יוגב: זה משפיע גם על הכבישים.

מרדכי יוגב: הכביש הקטן הזה הולך להכיל עליו היקפי תנועה פי עשר ממה שהיה עליו.

מרדכי יוגב: גם ביצירת הצומת שאני לא בטוח שבהיקפים שלה היא לא צריכה לקבל כיכר כמו כיכר פדואל.

ישראל אפריאט: ברגע שנכנס זה נכנס, זה כבר בתכנון.

ישראל אפריאט: עד שלא מסיים תכנון - - -

מרדכי יוגב: תחזרו לראש המועצה שלכם.

בן שלומי תמיר: הכול מתואם אתו, יש שם כבר תכנית שבוצעה על מעגל תנועה בצומת.

מרדכי יוגב: אתם צריכים להבהיר לראש המועצה שלכם מי היה המתכנן של מעגל התנועה בצומת הזה ושהוא יילחם על זמן איכות אצל ישראל, אם זה לא יגיע אליו, זה גם לא יעבור הלאה.

בן שלומי תמיר: גם ישראל אמר קודם שהעדיפות שלו היא למעגל תנועה.

מרדכי יוגב: אני רוצה לסכם.

מרדכי יוגב: תודה לכולם שבאתם, כל מה שמציל חיים בכבישים מבורך.

מרדכי יוגב: בסמכותנו לדון רק ביו"ש, היינו מוכנים לדון בכל הארץ.

מרדכי יוגב: תודה לכל השותפים ל קידום הכבישים ומעברים.

מרדכי יוגב: תשתיות התחבורה באיו"ש הוזנחו במהלך השנים והגידול באוכלוסייה ובמעברים מחייבים תכניות אב מתוקצבות.

מרדכי יוגב: אני אומר את זה לאושרית ממשרד התחבורה ולישראל.

מרדכי יוגב: עשרה מיליון לתכנון זה כסף קטן, זה לא מראה שאחרי זה יש משהו פורץ דרך.

מרדכי יוגב: שערו בנפשכם שבגליל היו לוקחים עשרה מיליון לתכנון.

מרדכי יוגב: בגליל, פחות מ-500 מיליון לתכנון לא יתחילו את הכבישים, כך גם במקומות אחרים.

מרדכי יוגב: זה ממש כסף קטן.

מרדכי יוגב: אנחנו נבקש לפעם הבאה לזמן את סמנכ"ל בט"פ כדי שנדע לטפל בנושאים האלה גם בהיבטים של כוח אדם במחוז יו"ש, גם את מנכ"ל רמים, שידע להציג את כל תכנית שדרוג המעברים, מה הם מתכננים לכיוון 2019, 2010, 2021.

מרדכי יוגב: גם את משטרת ישראל, מישהו בכיר ביו"ש, קצין אג"מ שידע לענות לנו על השאלות.

מרדכי יוגב: גם לגבי תכנית אב תחבורה נשמח לשמוע סטטוס יותר מתקדם, איפה זה עומד ולא רק שזה מתקדם.

ישראל אפריאט: יש את זה.

ישראל אפריאט: יש מצגת.

אושרית קלפוס: יש מצגת, אני רק חושבת שהיא לא הייתה נותנת לך יותר מידע ממה שנאמר פה.

מרדכי יוגב: היא הייתה אומרת לי לאיזה כיוון הולכים.

מרדכי יוגב: מה רואים בתכנון.

אושרית קלפוס: יש גם את זה.

אושרית קלפוס: זה הוצג בישיבה האחרונה.

מרדכי יוגב: זה נאמר בעל-פה, אנחנו אוהבים לקבל את הדברים בכתב.

מרדכי יוגב: כך גם בסטטוס של תכניות בפרויקטים של כבישים, פרויקטים של בטיחות, מוקדי סיכון, פניות, תאורות.

מרדכי יוגב: לא מעניין אותי תכנית אחזקה של קרצוף וריבוד, אתם עושים שם מעל ומעבר, אפילו מבזבזים כסף.

מרדכי יוגב: כמו כן קו הפרדה ביהודה ושומרון, איפה שאפשר לעקוף יש קו רציף אפילו כפול, איפה שאי אפשר לעקוף יש קו מקווקוו.

מרדכי יוגב: אני מכניס את העניין הזה עכשיו.

מרדכי יוגב: אנא מכם, תכניסו מתכננים, תתחילו בכבישים הראשיים, תתחילו ב-60 ותעברו למקומות אחרים, זה פשוט סכנת חיים.

מרדכי יוגב: איפה שאפשר לעקוף ציר קילומטר קו ראיה – קו הפרדה כפול.

מרדכי יוגב: איפה שאי אפשר לעקוף, קרוב לסיבוב מסוכן – מקווקוו.

מרדכי יוגב: תכניסו מהנדס שיעשה את זה, יתחיל כביש כביש, תכנית עבודה רב שנתית, נציל גם עם זה חיים.

מרדכי יוגב: תודה רבה לכולם, ניפגש בתחילת המושב הבא, הישיבה נעולה.